*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*88. számú előterjesztés*

Bátaszék Város Önkormányzat Képviselő-testületének 2024. május 22-én

16 órakor megtartandó ülésére

a 2023. évi gyermekjóléti és gyermekvédelmi feladatok ellátásának értékelése

|  |
| --- |
| **Előterjesztő:** dr. Firle-Paksi Anna aljegyző**Készítette:** Borosné Simon Zsuzsanna Gondozási Központ vezető Simon Csabáné MOB főigazgató Boros Zsuzsanna szociális ügyintéző  Péter Róbert szociális ügyintéző**Törvényességi ellenőrzést végezte:** Takaróné dr. Mihó Beatrix mb.hatósági irodavezető**Tárgyalja:**Szociális Bizottság: 2024. 05. 21. |

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. §-ának (6) bekezdése rendelkezik arról, hogy „***A települési önkormányzat és állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít. Az értékelést - települési önkormányzat esetén a képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.”***

 Az értékelés tartalmi követelményeit a gyámhatóságokról, valamint a gyermekvédelmi és gyámügyi igazgatásról szóló 149/1997.(IX.10.) Korm. rendelet 10. számú melléklete határozza meg.

 A fenti jogszabályi kötelezettségnek teszünk eleget ebben az évben is. Kérem, az önkormányzat 2023. évi gyermekjóléti feladatainak ellátásáról szóló értékelő beszámolót, szíveskedjen elfogadni.

**Határozati javaslat:**

**beszámoló az önkormányzat gyermekjóléti feladatainak 2023. évi ellátásáról**

Bátaszék Város Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 96. §-ának (6) bekezdésében foglaltakra figyelemmel az önkormányzat 2023. évi gyermekjóléti feladatai ellátásának értékeléséről szóló beszámolót elfogadja.

*Határidő:* 2024. május 31.

*Felelős:* dr. Firle-Paksi Anna aljegyző

 (a határozat és a beszámoló megküldéséért)

*Határozatról értesül:* Tolna Megyei Kormányhivatal,

 Gondozási Központ, Helyben,

 MOB igazgatója, Helyben

 BKÖH Hatósági Iroda,

 irattár

***149/1997.(IX.10.) Korm. rendelet***

***10. számú melléklete***

***Tartalmi követelmények a települési önkormányzat és a megyei kirendeltség számára, a Gyvt. 96. §-ának (6) bekezdésében előírt átfogó értékelés elkészítéséhez***[***\****](https://net.jogtar.hu/jogszabaly?docid=99700149.KOR#lbj1222idcd3f)

*I. A települési önkormányzat által készítendő átfogó értékelés tartalmi követelményei:*

1. A település demográfiai mutatói, különös tekintettel a 0-18 éves korosztály adataira.

2.[\*](https://net.jogtar.hu/jogszabaly?docid=99700149.KOR#lbj1223idcd3f) Az önkormányzat által nyújtott pénzbeli, természetbeni ellátások biztosítása:

- a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága,

- egyéb, a Gyvt.-ben nem szabályozott pénzbeli vagy természetbeni juttatásokra vonatkozó adatok,

- gyermekétkeztetés megoldásának módjai, kedvezményben részesülőkre vonatkozó statisztikai adatok.

3.[\*](https://net.jogtar.hu/jogszabaly?docid=99700149.KOR#lbj1224idcd3f) Az önkormányzat által biztosított személyes gondoskodást nyújtó ellátások bemutatása:

- gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),

- gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.

4-5.[\*](https://net.jogtar.hu/jogszabaly?docid=99700149.KOR#lbj1225idcd3f)

6.[\*](https://net.jogtar.hu/jogszabaly?docid=99700149.KOR#lbj1226idcd3f) A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.

7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).

8. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.

9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).

**Beszámoló**

Bátaszék Város Önkormányzata

gyermekjóléti feladatainak 2023. évi ellátásáról

**I. Bátaszék város demográfiai mutatói**

(2023. december 31-ei állapot)

 **fiú lány összesen**

 0 – 2 éves 89 72 161

 3 – 5 éves 88 95 183

 6 – 14 éves 263 258 521

15 – 18 éves 126 108 234

fiatal felnőtt (19 - 24) 169 192 361

aktív felnőtt (25 – 65) 1766 1729 3495

inaktív felnőtt (66 - ) 510 795 1305

**II. Az önkormányzat által nyújtott pénzbeli és természetbeni ellátások biztosítása, gyermekétkeztetés**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) a pénzbeli és természetbeni ellátások közül nevesíti a rendszeres gyermekvédelmi kedvezményt, a rendszeres gyermekvédelmi kedvezményhez kapcsolódó pénzbeli ellátását.

1. **Rendszeres gyermekvédelmi kedvezmény**

A rendszeres gyermekvédelmi kedvezményre jogosultság megállapításának célja annak igazolása, hogy a gyermek szociális helyzete alapján jogosult:

1. ingyenes vagy kedvezményes intézményi gyermekétkeztetés és a szünidei gyermekétkeztetés,
2. pénzbeli támogatás,
3. valamint a külön jogszabályban meghatározott egyéb kedvezmények igénybevételére.

A Gyvt. 19. §-a alapján a *gyámhatóság megállapítja a gyermek rendszeres gyermekvédelmi kedvezményre való jogosultságát, amennyiben a gyermeket gondozó családban az egy főre jutó havi jövedelem összege nem haladja meg*

1. *a szociális vetítési alap összegének a 180%-át,*

*aa) ha a gyermeket egyedülálló szülő, illetve más törvényes képviselő gondozza, vagy*

*ab) ha a gyermek tartósan beteg, illetve súlyosan fogyatékos, vagy*

*ac) ha a nagykorúvá vált gyermek megfelel a 20. § (2) bekezdésében foglalt feltételeknek;*

*b) a szociális vetítési alap összegének 165%-át az a) pont alá nem tartozó esetben,feltéve, hogy a vagyoni helyzet vizsgálata során az egy főre jutó vagyon értéke nem haladja meg külön-külön vagy együttesen a (7) bekezdésben meghatározott értéket.*

A bölcsődei ellátásban, óvodai nevelésben, a nappali rendszerű iskolai oktatás 1-8. évfolyamán részt vevő és rendszeres gyermekvédelmi kedvezményben részesülő gyermek után az intézményi térítési díj 100 %-át, míg a nappali rendszerű középfokú és felsőfokú oktatásban részt vevők esetén (23, ill. 25 éves korig) a térítési díj 50 %-át kell normatív kedvezményként biztosítani.

Kedvezményben részesülők száma:                                    108 fő,

melyből 1 nagykorú és 107 kiskorú

2023. évben megállapított kedvezmények száma                  109 fő

2023. évben megszűnt kedvezmények száma                       134 fő

Elutasított kérelmek száma                                                     1 fő (vagyoni helyzet, jövedelem nagysága miatt)

A kedvezményben részesített családok száma               54 család

   ebből: - 1 gyermekes                                                              20 fő

              - 2 gyermekes                                                              24 fő

              - 3 gyermekes                                                                8 fő

              - 4-5 gyermekes                                                             2 fő

              - 6 vagy annál több gyermekes                                      0 fő

Az egyedülálló szülő                                                                  30 fő

Családi jövedelmi helyzet:

- szociális vetítési alap felét – 14.250 Ft – nem éri el                       7 fő

- szociális vetítési alap felénél több, de azt nem éri el                      42 fő

- szociális vetítési alap (28.500 Ft) eléri, illetve meghaladja          59 fő

1. **Gyermekétkeztetés**

A Mikrotérségi Óvoda, Bölcsőde és Konyha intézményében működik a konyha (helyileg továbbra is az általános iskolában), amely az általános iskola, a gimnázium és az óvoda mellett a bölcsődében étkező gyermekek speciális igényeinek megfelelő étkeztetését is megoldja.

**Ingyenesen** kell biztosítani a bölcsődei ellátásban vagy az óvodai nevelésben részesülő gyermek számára az intézményi gyermekétkezést, ha rendszeres gyermekvédelmi kedvezményben részesül; ha tartósan beteg vagy fogyatékos; vagy olyan családban él, amelyben tartósan beteg vagy fogyatékos gyermeket nevelnek; ha nevelésbe vettek, továbbá azok számára is, akik olyan családban élnek, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130 %-át, vagy nevelésbe vették.

**Ingyenesen** kell biztosítani továbbá azon tanulók számára, akik az 1-8. évfolyamon nappali rendszerű oktatásban vesznek részt, és rendszeres gyermekvédelmi kedvezményben részesülnek vagy nevelésbe vettek.

Kedvezményes (50 %-os) étkezésben az az 1-8. évfolyamon és azon felüli évfolyamon tanuló gyermek részesül, aki három vagy több gyermeket nevelő családban élő gyermek, vagy tartósan beteg, vagy fogyatékos gyermek és nem részesül ingyenes intézményi gyermekétkeztetésben.

bölcsődei ingyenes étkezés:                                                                     10 fő,

óvodai ingyenes étkezés:                                                                       168 fő,

általános iskolai ingyenes étkezés:                                                          69 fő,

általános iskola kedvezményes étkeztetés:                                            100 fő,

középiskolában ingyenes étkezés:                                                            0 fő,

középiskolai kedvezményes étkezés:                                                      13 fő.

 (a középiskolások = II. Géza Gimnázium tanulói)

Bátaszék Város Önkormányzata 2022 júliusától gyermekétkeztetés keretében megállapított személyi térítési díj megfizetéséhez kapcsolódó kedvezményt vezetett be. Ilyen díjkedvezményt biztosít azon általános iskolás gyermek részére, aki olyan családban él, amelyben az egy főre jutó jövedelem nem haladja meg a nettó 100.000.- Ft-ot és állami normatív kedvezményben nem részesül. A kedvezmény a személyi térítési díj 25 %-a.

1. **Pénzbeli támogatás**

Annak a gyermeknek, fiatal felnőttnek, akinek rendszeres gyermekvédelmi kedvezményre való jogosultsága

ba) 2023. augusztus 1-jén fennállt, augusztus hónapjában

bb) 2023. november 1-jén fennállt, november hónapjában

pénzbeli támogatás jár. A Gyvt. 2017. január 1-jén hatályba lépett módosításával a támogatás összege 2017. évtől emelésre és differenciálásra került. A differenciálás alapján a rendszeres gyermekvédelmi kedvezményre jogosult és egyben hátrányos helyzetű, halmozottan hátrányos helyzetű gyermekek számára emelt összegű támogatás, míg a rendszeres gyermekvédelmi kedvezményre jogosult gyermekek számára alapösszegű támogatás kerül biztosításra. Az emelt összegű támogatás 6.500 Ft/gyermek, az alapösszegű támogatás 6.000 Ft/gyermek értékben került megállapításra.

Ez augusztus hónapban 116 főt jelentett összesen. Ebből alapösszegű támogatásban 45 fő, emelt összegű támogatásban 71 fő részesült. Alapösszegű kifizetett támogatás összege 270.000 Ft, emelt összegű támogatás összege 461.500 Ft volt. Ezt 6 nagykorú és 110 kiskorú személy kapta.

Novemberben 121 fő kapott támogatást. Ebből alapösszegű támogatásban 33 fő, emelt összegű támogatásban 88 fő részesült. Alapösszegű kifizetett támogatás összege 198.000 Ft, emelt összegű támogatás összege 572.000 Ft volt. Ezt 4 nagykorú és 117 kiskorú személy kapta.

1. **Külön jogszabályban meghatározott egyéb kedvezmények**

2017 szeptemberétől minden általános iskolás gyermek részére a tankönyvek ingyenesen állnak rendelkezésre. A felsőoktatásról szóló törvény értelmében az a kedvezményre jogosult gyermek, akinek a hátrányos helyzetét illetve a halmozottan hátrányos helyzetét a jegyző megállapította, a felvételi eljárás során többletpontra jogosult.

1. **Rendszeres gyermekvédelmi kedvezményhez kapcsolódó kiegészítő pénzbeli ellátás**

A rendszeres gyermekvédelmi kedvezményhez kapcsolódó kiegészítő pénzbeli ellátását a rendszeres gyermekvédelmi kedvezményben részesülő gyermek után a gyermek családbafogadó gyámjául kirendelt hozzátartozó kapja, amennyiben a gyermek tartására köteles és nyugdíjszerű rendszeres ellátásban részesül. 2023. évben ebben az ellátási formában senki nem részesült.

1. **Szünidei gyermekétkeztetés**

2016. január 1-jétől a települési önkormányzat már nemcsak a nyári szünet idejére, hanem az összes iskolai szünet alkalmával a szülő kérelmének megfelelő időtartamban a déli meleg főétkeztetést ingyenesen biztosítja a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére, valamint ingyenesen biztosíthatja a rendszeres gyermekvédelmi kedvezményre jogosult gyermekek részére. A szünidei étkezést a települési önkormányzat az adott tanítási szünet időtartamára eső valamennyi munkanapon köteles megszervezni és biztosítani.

|  |  |  |  |  |
| --- | --- | --- | --- | --- |
| **2023. év** | **időpont** | **szülői igény** | **tényleges részvétel** | **ebből** |
| **HH** | **HHH** |
| **Tavaszi szünet** | ápr.6. - ápr. 11. | 23 | 23 | 18 | 5 |
| **Nyári szünet** | jún.17.- aug.31. | 17 | 17 | 12 | 5 |
| **Őszi szünet** | okt. 28. – nov. 5. | 22 | 22 | 17 | 5 |
| **Téli szünet** | dec.22.- jan. 7. | 22 | 22 | 17 | 5 |

1. **Hátrányos és halmozottan hátrányos helyzet**

Hátrányos vagy halmozottan hátrányos helyzet fennállásának megállapítása a rendszeres gyermekvédelmi kedvezményre való jogosultság megállapításakor és azt követően is kérelmezhető. Ebben az esetben a feltételek fennállását a kérelem benyújtásának időpontjára vonatkozólag kell vizsgálni, valamint a hátrányos és halmozottan hátrányos helyzet a kérelem benyújtásának napjától a fennálló rendszeres gyermekvédelmi kedvezmény időtartamára állapítható meg.

A gyermekek védelméről és a gyámügyi igazgatásról szóló 1997. évi XXXI. Törvény (továbbiakban: Gyvt.) 67/A.§ (1) bekezdése értelmében **hátrányos helyzetű** az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:

1. a szülő vagy a családbafogadó gyám a rendszeres gyermekvédelmi kedvezmény igénylésekor **legfeljebb alapfokú iskolai végzettséggel** rendelkezik,
2. a szülő vagy a családbafogadó gyám **aktív korúak ellátására jogosult** vagy a rendszeres gyermekvédelmi kedvezmény igénylésének időpontját megelőző 16 hónapon belül **legalább 12 hónapig álláskeresőként nyilvántartott személy**,
3. a gyermek **lakókörnyezete elégtelen**, félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéshez szükséges feltételek.

Halmozottan hátrányos helyzetű az a gyermek, aki a rendszeres gyermekvédelmi kedvezményre való jogosultság mellett a fenti a)-c) pontok közül kettőnek felel meg.

2023 decemberében Bátaszéken a hátrányos helyzetű gyermekek száma 70gyermek volt, a halmozottan hátrányos helyzetű pedig 5 fő.

1. **Önkormányzati rendeletben szabályozott pénzbeli támogatási formák**

A képviselő-testület a helyi gyermekvédelmi ellátásokról szóló 9/2021.(VII.2.) önk-i rendeletében szabályozza a különböző személyes gondoskodási formákat, valamint az egyes pénzbeli támogatási formákat:

1. anyaszállón történő tartózkodás napidíjának átvállalása,
2. zeneiskolai támogatás
3. védőoltásokhoz nyújtandó támogatás.

*Anyaszállón történő tartózkodás napidíjának átvállalására az elmúlt évben sem került sor.*

1. **Zeneiskolai támogatás**

Az a szülő, akinek a gyermeke a bátaszéki alapfokú művészeti iskola zeneiskolai tanulója és a bátaszéki fúvószenekar tagja a féléves zeneiskolai térítési díj vagy tandíj összegével megegyező támogatásban részesül. A támogatás megítélésére évente két alkalommal hivatalból kerül sor, melyhez be kell szerezni a zeneiskolai- és zenekar-látogatási igazolást, valamint a díj kiegyenlítésére vonatkozó számla másolatát. Ez 2023-ben 9 fő támogatását jelentette, és erre 174.800 Ft támogatást biztosított a képviselő-testület.

1. **Védőoltásokhoz nyújtandó támogatás**

Bátaszék közigazgatási területén állandó lakóhellyel rendelkező jogosultak számára az önkormányzat természetbeni ellátásként

1. a 6-24 hetes csecsemők számára a rotavírus
2. a 0-2 éves közötti gyermekek számára a Meningococcus B törzs (agyhártyagyulladás)

megelőzése érdekében anyagi támogatást nyújt a védőoltásokhoz. Az a.) pontban szereplő védőoltásnál abban az esetben, ha a családban az egy főre eső jövedelem – a szülő ezirányú nyilatkozata alapján – nem haladja meg a szociális vetítési alap összegének a hatszorosát, úgy a támogatás összege a két oltóanyagból álló oltási sorozat beszerzési ár költségének az 1/2 része. Különös méltánylást érdemlő esetben – ha a család egy főre eső jövedelme nem haladja meg a szociális vetítési alap összegének a háromszorosát – a támogatás összege a két oltóanyagból álló oltási sorozat beszerzési ár teljes költsége.

2023 évben rotavírus elleni védőoltáshoz nyújtandó támogatásban 4 fő részesült, melyből 3 fő egy oltóanyagra, míg 1 fő mindkét oltóanyagra megkapta a támogatást.

2020. október 1.-jétől a bárányhimlő elleni védőoltás helyett a Meningococcus B törzs (agyhártyagyulladás) elleni védőoltás támogatása került bevezetésre. Ezen támogatás abban az esetben kerül megállapításra

a) ha a családban az egy főre eső jövedelem – a szülő ezirányú nyilatkozata alapján – nem haladja meg a szociális vetítési alap összegének az hatszorosát, a támogatás összege a három oltóanyagból álló oltási sorozat beszerzési ár költségének az 1/3 része,

b) ha a családban az egy főre eső jövedelem – a szülő ezirányú nyilatkozata alapján – nem haladja meg a szociális vetítési alap összegének a négyszeresét, a támogatás összege a három oltóanyagból álló oltási sorozat beszerzési ár költségének a 2/3 része, míg

c) abban az esetben, ha a család egy főre eső jövedelme nem haladja meg a szociális vetítési alap összegének háromszorosát – a támogatás összege a három oltóanyagból álló oltási sorozat beszerzési ár teljes költsége**.**

2023-ban Meningococcus B törzs (agyhártyagyulladás) elleni védőoltáshoz nyújtandó támogatásban 5 fő részesült, melyből 3 fő egy oltóanyagra, 2 fő mindhárom oltóanyagra megkapta a támogatást.

1. **Bursa Hungarica Önkormányzati Ösztöndíj pályázat**

Bátaszék város képviselő-testülete a 126/2001.(VIII.28.) ÖKH számú határozatával csatlakozott először a Bursa Hungarica Felsőoktatási Önkormányzati Ösztöndíjpályázathoz, amit azóta minden évben megújít. Az ösztöndíj két részből áll: az önkormányzat által megítélt támogatásból és a központi támogatásból. A támogatás összegével azonos mértékű, de maximum 5.000 Ft központi támogatás illeti meg a pályázót. A támogatás feltételeit a szociális bizottság határozza meg, és a beérkező pályázatokat is a bizottság bírálja el.

2023. évben az

* „A” típusú pályázati felhívásra 11 fő felsőoktatásban tanuló hallgató nyújtott be kérelmet, ebből 9 megfelelt a pályázati kiírásnak és számukra 6.000-15.000 Ft ösztöndíj lett megállapítva,
* „B” típusú pályázati felhívásra 3 kérelem érkezett, mely megfelelt a pályázati kiírásnak, számukra 10.000-11.000 Ft. támogatás került megítélésre.
* „B” típusú pályázat felülvizsgálata 3 korábbi pályázónál megtörtént. A jogosultságok továbbra is fennállnak, az 10.000-15.000 Ft korábban megállapított ösztöndíjak továbbfolyósítása történik.

A támogatási kérelmek elbírálásához a képviselő-testület 1,6 millió forintot biztosított az önkormányzat költségvetésében, melyből így a teljes 1,6 millió forint kerül felhasználásra.

**III. Az önkormányzat által biztosított személyes gondoskodást nyújtó ellátások bemutatása**

2005. május 1-től a Gondozási Központ keretein belül történik a családsegítő és gyermekjóléti feladatok ellátása.

**Az intézmény irányító szerve**

Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulása Társulási Tanácsa

***Székhelye*** 7140 Bátaszék, Szabadság u. 4.

**Az intézmény fenntartója**

Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulása

***Székhelye*** 7140 Bátaszék, Szabadság u. 4.

**Az intézmény alaptevékenysége**

A szociális igazgatásról és szociális ellátásokról szóló 1992. évi III. törvényben meghatározott egyes szociális alapszolgáltatások bentlakás nélküli, valamint védőnői szolgáltatás ellátása, családsegítés és gyermekjóléti feladatok ellátása.

**Az intézmény illetékessége, működési területe (2023.12.31.)**

* ***családsegítés és a gyermekjóléti szolgáltatás Bátaszék város (általa Alsónána, Alsónyék és Sárpilis községek),***
* a házi segítségnyújtás és a jelzőrendszeres házi segítségnyújtás Bátaszék város, Alsónána, Alsónyék, Báta, Pörböly, Sárpilis és Várdomb községek,
* az idősek nappali ellátása Bátaszék város, Alsónána, Alsónyék, Pörböly, Sárpilis és Várdomb községek,
* az étkeztetés Bátaszék város.

**Személyi és tárgyi feltételek a Család- és Gyermekjóléti Szolgálatnál (továbbiakban: Szolgálat)**

**Személyi feltételek**

Az előző évekhez hasonlóan, a 2023-as évben is 5 engedélyezett álláshellyel rendelkezett Szolgálatunk. 1 intézményvezető, 1 adminisztrátor és 3 fő családsegítő teljes munkaidőben látta el a feladatokat.

A tavalyi évben egyik munkakör esetében sem történt személyi változás.

Bátaszék városban és a társult településeken összesen 3 fő családsegítő látta el a feladatokat.

**Továbbképzések**

Az intézmény szakképzett dolgozóinak regisztrációja megtörtént. Az intézmény továbbképzési tervvel rendelkezik, melyet a dolgozók megismertek és tudomásul vettek.

A személyes gondoskodást végző személyek továbbképzéséről és a szociális szakvizsgáról

szóló 9/2000. (VIII. 4.) SZCSM rendeletben foglaltak szerint, a 2023-as évben egy családsegítő, 1 képzésben vett részt.

A képzési időszak alatt (egy továbbképzési időszak 4 év), felsőfokú végzettség esetén 80, egyéb szakképesítés esetén 60 pontot kell megszerezni három féle - kötelező, munkakörhöz kötött és választható továbbképzési program - fenti jogszabály által meghatározott %-os teljesítésével.

2022.12.31-ig valamennyi képzésre kötelezett munkavállaló megszerezte a szükséges továbbképzési pontokat, ezért számukra 2023-tól újra indult a 4 éves továbbképzési időszak.

A továbbképzési időszakokat figyelemmel kísérjük, az aktuális tanfolyamokat, továbbképzéseket a kollégák számára elérhetővé tesszük, ezzel is segítve és motiválva őket a szakmai fejlődésre.

**Tárgyi feltételek**

Szolgálatunk székhelye a 7140 Bátaszék, Budai u. 21. szám alatt, a település fő utcáján, jól megközelíthető helyen helyezkedik el, ahol parkolásra az utcai parkolókban van korlátozott számban lehetőség. Egyes napszakokban nagyon nehéz a parkolás, mert hosszú ideig zsúfoltak a parkolók. A kerékpárok elhelyezése az intézmény udvarán lévő kerékpártárolóban, vagy akár fedett helyen is megoldott.

Az épület emeletes, de a szakmai munka az alsó részen folyik - ami akadálymentesített - így a mozgásukban korlátozott ügyfeleink is nehézség nélkül igénybe tudták venni az intézményi szolgáltatásokat. Az emeleti rész 2021 óta technikai okok miatt nem használható hivatalos események, rendezvények céljára.

Az alsó, használatban lévő szinten, a három irodahelyiségből kettő rendelkezik klímaberendezéssel, amely nagyban megkönnyítette a nyári forróságban a munkavégzést.

Továbbiakban is problémát jelent, hogy nincs raktárhelyiségünk, mivel egész évben fogadjuk a lakossági felajánlásból érkező ruhaneműket, konyhai eszközöket, tisztálkodásiszereket.

A tavalyi évben megoldottá vált a húsvéti és a karácsonyi élelmiszerosztáshoz megvásárolt áru raktározása, csomagolása és osztása, a régi Tűzoltószertár épületében.

A Szolgálatnál dolgozó szakemberek mindegyike külön számítógéppel, íróasztallal rendelkezik. A telefonálási, szkenelési, fénymásolási lehetőség minden munkavállaló számára biztosított a munkaidő teljes egészében. Az intézmény más szakmai egységeiben dolgozók részére is lehetőséget biztosítottunk nagyobb mennyiségű dokumentumok fénymásolásra, nyomtatására.

Az év első felében intézményünk családsegítői egy mobiltelefonnal rendelkeztek, amelyet felváltva használtak aszerint, ki van a társult településeken, kinek van nagyobb szüksége rá. Ez a korlátozottság sokszor megnehezítette a szakemberek munkavégzését, hiszen 2 családsegítő ugyanabban az időintervallumban tartotta ügyfélfogadási idejét más-más településen. A probléma az év második felében megoldódott, mivel a védőnői szolgáltatás megszűnésével, felszabadult egy készülék, mely átkerült Szolgálatunkhoz.

Az ellátott településekre a családsegítők saját gépjárművel, illetve távolsági busszal jártak. Az utazás költségét az érvényben lévő jogszabályok alapján, intézményünk megtérítette a dolgozók részére.

A jogszabályi előírásoknak megfelelően, minden munkavállaló részére munkaruhát biztosítottunk 10.000 Ft értékben, majd az év második felében azt egészítette ki egy újabb 10.000 Ft-os támogatás.

Egész évben biztosított volt a munkavállalók védőeszközökkel történő ellátása, valamint nagy hangsúlyt fektettünk a higiéniai szabályok szigorú betartására.

**A Család-és Gyermekjóléti Szolgálat**

**2023. évi szakmai munkájának bemutatása**

Gyermekjóléti szolgáltatás a családsegítéssel egy szolgáltatóként - a család- és gyermekjóléti szolgálat keretében működtethető.

*A törvényi meghatározásból következik a gyermekvédelem alábbi felosztása:*

*Általános gyermekvédelem -* Az általános gyermekvédelem a gyermekek családban történő nevelésének támogatását, a veszélyeztetettségnek a megelőzését jelenti. Ez a megelőző tevékenység döntő részben az oktatási, egészségügyi és szociális intézményhálózatban (esetenként civil szervezetek bekapcsolódásával) valósul meg, az egyes ágazatok komplex együttműködésén alapul.

*Speciális gyermekvédelem -* Az árva, elhagyott, veszélyeztetett (esetleg bűnelkövető gyermek) különleges [fokozott védelmét garantálja](http://mobweb.mpt.bme.hu/0007/128/gyermekvedelmitorveny.html). A családból kikerült, vagy kiemelt gyermek teljes körű ellátását az ún. intézményes gyermekvédelem biztosítja. Ebben kiemelt szerepe van a Területi Gyermekvédelmi Szakszolgálatoknak, a gyermek- és lakásotthonoknak, a hivatásos nevelőszülőknek, a család- és utógondozóknak, valamint a javítóintézeteknek.

*A gyermekek védelmének rendszere az alábbi pillérekre épül:*

- Pénzbeli és természetbeni ellátások.

- Személyes gondoskodás keretébe tartozó gyermekjóléti alapellátások.

- Személyes gondoskodás keretébe tartozó gyermekvédelmi szakellátások.

- Gyermekvédelmi gondoskodás keretébe tartozó hatósági intézkedések (védelembe vétel, hátrányos, halmozottan hátrányos helyzet megállapítása, családba fogadás, ideiglenes hatályú elhelyezés, nevelésbe vétel, nevelési felügyelet).

- A bíróság által javítóintézeti nevelésre utalt, illetve előzetes letartóztatásba helyezett fiatalkorúak javítóintézeti ellátása.

Az önkormányzatok feladata a szociális és gyermekjóléti - gyermekvédelmi alapellátás biztosítása, annak érdekében, hogy a gyermekek testi. érzelmi, értelmi és erkölcsi fejlődését, jólétét és családban történő nevelkedését elősegítse, biztosítsa. A szakellátás feladata a családból kiemelt gyermekek helyettesítő védelmének biztosítása.

A Család- és Gyermekjóléti Szolgálat a szolgáltatási körébe tartozó feladatait a Szociális igazgatásról és szociális ellátásokról szóló 1993. évi III. törvény (továbbiakban: Szt.) és a gyermekek védelméről szóló 1997. évi XXXI. törvény (továbbiakban: Gyvt.) és a végrehajtásukra kiadott kormányrendeletek, az ágazati miniszteri rendeletek, valamint Bátaszék Város Önkormányzatának Képviselő-testülete által elfogadott helyi szociális és gyermekvédelmi rendeletek határozzák meg.

A család-és gyermekjóléti szolgálat ellátja a Gyvt. 39. § (2)-(4) bekezdése, 40. §-a, valamint az Szt. 64. §-a szerinti feladatokat.

**A feladatellátás általános megközelítése**

**A családsegítés célja, feladata**

A szociális vagy mentálhigiénés problémák, illetve egyéb krízis helyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás.

**A gyermekjóléti szolgáltatás célja, feladata**

A gyermek testi, értelmi, érzelmi, erkölcsi fejlődésének, jólétének, családban történő nevelkedésének elősegítése, veszélyeztetettségének megelőzése, megszüntetése, családból való kiemelésének megelőzése. Az alapellátás hozzájárul a gyermek hátrányos és halmozottan hátrányos helyzetének feltárásához és a gyermek szocializációs hátrányának csökkentésével, annak leküzdéséhez.

A gyermekjóléti szolgáltatás a szociális munka eszközeivel és módszereivel hozzájárul az egyének, családok, csoportok és közösségek jólétéhez, fejlődéséhez és szociális környezetükhöz való alkalmazkodáshoz. A gyermekek jóllétét garantáló szolgáltatások biztosítására, a gyermeki jogok védelmére vonatkozó tevékenység, a családok, az egyének – különös tekintettel a gyermekek – szociális és mentálhigiénés támogatását foglalja magában. Ezen felül a családtervezési, pszichológiai, nevelési, egészségügyi, mentálhigiénés és a káros szenvedélyek megelőzését célzó tanácsadást vagy az ezekhez való hozzájutást megszervezi. Támogatja, segíti, tanácsokkal látja el a válsághelyzetben lévő várandós anyát, valamint szervezi a szociális szolgáltatásokhoz és gyermekjóléti alapellátásokhoz, különösen a családok átmeneti otthonában igénybe vehető ellátáshoz történő hozzájutását

**Az intézmény alapfeladatai**

A Család-és Gyermekjóléti Szolgálat olyan általános segítő szolgáltatást végez a szociális munka eszközeinek és módszereinek felhasználásával, amelynek célja elősegíteni az egyének, és a családok életvezetési nehézségeinek elhárítását és feloldását.

* A család és gyermekjóléti szolgáltatás feladata az ellátási területén, a települések teljes lakossága részére személyes gondoskodást nyújtó alapellátás biztosítása.
* A helyi társadalom, szociális, közéleti és közösségi problémáinak feltárása, és azok megoldásának segítése.
* Az egyéni, családi és közösségi szociális segítő szolgálat hatékony működtetése, a szociális és mentálhigiénés problémák, krízishelyzetek megoldásában segítségnyújtás.
* Fontos, hogy az intézmény a szolgáltatásokkal igyekezzen kielégíteni az alapvető lakossági szükségleteket, igényeket, a helyi kezdeményezések és a szakmai kompetencia összekapcsolásával. Segítségnyújtás az életfeltételek javításáért, a gyermekek érdekének védelméért, a fiatalok előnyösebb pályakezdéséért, a családok, az idősek, a nyugdíjasok szociális, mentális problémáinak megoldásáért, kiszolgáltatottságának enyhítéséért.
* *A szociális segítő munka keretében biztosítani kell*: a szociális, életvezetési, mentálhigiénés tanácsadást, az anyagi nehézségekkel küzdők számára a pénzbeli, természetbeni ellátásokhoz, továbbá a szociális szolgáltatásokhoz való hozzájutás megszervezését.

A szociális segítő tevékenységet, így a családban jelentkező működési zavarok, illetve konfliktusok megoldásának elősegítését, közösségfejlesztő programok szervezését, valamint egyéni és csoportos készségfejlesztést, a tartós munkanélküliek, a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a krónikus betegek, a szenvedélybetegek, a pszichiátriai betegek, a kábítószer-problémával küzdők, illetve egyéb szociálisan rászorult személyek és családtagjaik részére tanácsadás nyújtását.

* A szociális segítő munka a szolgáltatást igénybe vevő személy otthonában, családi környezetében tett látogatások, illetve a Család- és Gyermekjóléti Szolgálat e célra kialakított helyiségében folytatott segítő beszélgetés és egyéb segítő tevékenységek útján valósul meg.

**A Szolgálat által ellátandó célcsoportok**

*Az ellátási területen élő:*

* szociális és mentálhigiénés problémákkal küzdő, veszélyeztetett és vagy krízishelyzetben lévő egyének/családok - gyermekek,
* az együttműködésre kötelezettek,
* az észlelő- és jelzőrendszer által küldött egyének /családok,
* mindazok, akik problémájukkal az intézményhez fordulnak,
* alacsony jövedelemmel rendelkező személyek/családok, munkanélküliek,
* életvezetési problémákkal küzdő személyek/ családok,
* gyermeknevelési problémákkal küzdő személyek/ családok,
* csökkent munkaképességű személyek, egészségügyi problémákkal küzdő személyek,
* egyedülállók, időskorúak, szenvedélybetegek, pszichiátriai betegek,
* az iskolából rendszeresen hiányzó, illetve kikerülő fiatalok,
* párkapcsolati problémákkal küzdő szülők,
* kriminalizálódó fiatalok.

**Az ellátások igénybevétele**

Intézményünk szolgáltatásait a feladatellátásban részt vevő települések (Bátaszék, Alsónána, Alsónyék, Sárpilis) közigazgatási területén lakhellyel vagy tartózkodási hellyel rendelkező lakosok vehetik igénybe. Krízishelyzet esetén bárki (más illetékességi területhez tartozó személy is) felkeresheti segítségért az intézményt.

A személyes gondoskodás igénybevétele (ha a törvény másként nem rendelkezik) önkéntes és az ellátást igénybe vevő kérelmére történik.

* Cselekvőképtelen kiskorú és cselekvőképességet teljesen korlátozó gondnokság alatt álló személy kérelmét törvényes képviselője terjeszti elő, korlátozottan cselekvőképes kiskorú és a cselekvőképességében a gyermekjóléti, gyermekvédelmi, szociális ellátások igénybevételével összefüggő jognyilatkozatok tekintetében részlegesen korlátozott nagykorú személy a kérelmét törvényes képviselőjének hozzájárulásával terjesztheti elő.
* A korlátozottan cselekvőképes kiskorú, a cselekvőképességében a gyermekjóléti, gyermekvédelmi, szociális ellátások igénybevételével összefüggő jognyilatkozatok tekintetében részlegesen korlátozott nagykorú személy és a törvényes képviselője között az ellátás igénybevételével kapcsolatban felmerült vitában - a tényállás tisztázása mellett - a gyámhatóság dönt.
* Ha a gyermek védelme-érdeke, az ellátás önkéntes igénybevételével nem biztosított, a törvény az ellátás kötelező igénybevételét elrendeli, hatósági eljárás-beavatkozás formájában.

Az intézményi szolgáltatásokat térítésmentesen vehetik igénybe az ellátottak.

Az ellátást igénybe vevővel, hozzátartozójával, családjával, vagy törvényes képviselőjével a Szolgálat családsegítői együttműködési megállapodást kötnek, és folyamatos kapcsolatot tartanak.

**Az ellátások igénybevételének módja**

* Személyes megkeresés, amely vagy az intézményben, vagy a kliens lakásán történik.
* Telefonos megkeresés.
* Írásbeli megkeresés.

Szolgálatunkat több esetben keresték meg a szociális problémákkal küzdő egyének és gyermektelen családok, akiknek jellemzően tanácsadás, ügyintézés keretében nyújtottunk segítséget. Ezen esetekben nem került sor együttműködési megállapodás megkötésére, mivel az esetek egy része már az első beszélgetéssel lezárul.

Sokszor csak információra, tájékoztatásra, ügyintézésben való segítségnyújtásra, javaslatra van szüksége a kliensnek egy adott ügyben.

A szociális segítő tevékenység a személyes gondoskodást végző és a szolgáltatást igénybe vevő személy együttes munkafolyamata, amelynek tartalma és menete írásbeli együttműködési megállapodásban kerül rögzítésre, feltéve, hogy a szakmai tevékenység az első interjú kapcsán tett intézkedéssel nem zárható le.

A felek együttműködési megállapodást kötnek az igényelt szolgáltatások tartalmára vonatkozóan.

Az együttműködési megállapodás a család felnőtt tagjával kerül megkötésre. Az alapszolgáltatás biztosítása egy évre szól. Cselekvési terv készül a probléma megoldására, melynek félévente megtörténik a felülvizsgálata. A terv tartalmazza a szolgáltatást igénybe vevő személy problémáit, az elérendő célokat, a célok érdekében megvalósítandó feladatokat, az együttműködés módját, a folyamatba bevonandó szolgáltatókat, intézményeket, a találkozások rendszerességét, a segítő folyamat várható eredményét és a lezárás időpontját.

Az igénybe vevők tájékoztatást kapnak az adataik kezelésére vonatkozóan is.

A gyermekjóléti alapellátás a gyermek veszélyeztetettségének felmerülése esetén, a gyermek élethelyzetének feltárására, sorsának megtervezésére és végig kísérésére a jogszabályi előírásoknak megfelelően 2021-ben bevezetésre került a Gyermekeink Védelmében elnevezésű informatikai rendszer (továbbiakban: Gyvr.)**,** amely változást eredményezett az adminisztrációs feladatok terén. A rendszer bevezetésének célja, hogy biztosítsa a különböző gyermekvédelmi szolgáltatások, intézmények, valamint a hatóságok között a kölcsönös tájékoztatást és az együttműködést, továbbá megjelölje az elvégzendő gondozási-nevelési feladatokat, és lehetővé tegye a gyermek sorsának alakításában részt vevő intézmények és hatóságok tevékenységének ellenőrzését.

Az elmúlt években a rendszer hibái, hiányosságai miatt, nehéz volt minden nap felhasználói szinten alkalmazni.

Gyermekeket érintő veszélyeztetettség esetén, a Gyvr. online felületen lévő adatlapok kitöltésre kerültek. Ha a probléma nem oldódott meg, vagy a gondozási folyamatban veszélyeztető körülmény merül fel, indokolt a hatósági beavatkozás kezdeményezése. Esetkonferencia összehívására kerül sor, a család és az érintett jelzőrendszeri tagok meghívásával. A Szolgálat írásbeli jelzést tesz a Szekszárdi Humánszolgáltató Központ Családsegítő és Gyermekjóléti Központja felé.

Együttműködési megállapodás alapján azon személyekkel, családokkal dolgozunk, ahol a szociális segítőmunka biztosítása legalább havi háromszori személyes kapcsolattartásra épül.

2023-ban is folyamatosan biztosítottuk az ügyfélfogadást, a családokkal történő kapcsolattartást. A családlátogatások az érvényben lévő szakmai eljárásrendben foglaltak szerint valósultak meg, a családokkal legtöbb esetben személyesen, családlátogatás keretében vagy a Gondozási Központ interjúszobájában tartottuk a kapcsolatot.

**Jelzőrendszer működése**

Az észlelő- és jelzőrendszer működtetését - a Gyvt. szabályozása alapján - a család- és gyermekjóléti szolgálat látja el. A működtetéshez a jogszabály négy lépcsős működtető és támogató rendszert határoz meg.

1. a települési jelzőrendszeri felelős

2. a járási jelzőrendszeri tanácsadó

3. Kormányhivatal Járási Hivatala

4. Szociális és Gyermekvédelmi Főigazgatóság

***A feladatok az alábbiak szerint oszlanak meg***

1. A települési jelzőrendszeri felelős tartja a kapcsolatot a jelzőrendszeri tagokkal, működteti a jelzőrendszert. Éves intézkedési tervet készít, amelyben szerepelnek az adott évre kitűzött célok, a jelzőrendszer hatékony működtetése érdekében. Évente Gyermekvédelmi Tanácskozást szervez, mely során a jelzőrendszeri tagokkal közösen értékelik a jelzőrendszer éves munkáját, felmérik a jelzőrendszer működése során fellépő hiányosságokat, és megoldást találnak a zavartalan működésre.
2. Járási jelzőrendszeri tanácsadó szakmai támogatást nyújt a települési jelzőrendszeri felelősnek, vizsgálja a Szolgálathoz beérkezett jelzések szakmai tartalmát, a jelzésekre reagálás idejét. Amennyiben problémát tapasztal, jelzi a települési jelzőrendszeri felelősnek.
3. A Kormányhivatal Járási Hivatala (Budapesten a Gyámügyi és Igazságügyi Főosztály) begyűjti, és éves értékelést készít a jelzőrendszerek működéséről a jelzőrendszeri intézkedési tervekből. Tanácsadóként segíti a jelzőrendszer működtetését.
4. A Szociális és Gyermekvédelmi Főigazgatóság képzésekkel, konferenciákkal segíti a jelzőrendszer működését, valamint működteti a gyermekvédő hívószámot. (Ingyenesen, a nap 24 órájában hívható telefonos jelzési lehetőség, ami erre irányuló kérelem nélkül is anonim.)

***A jelzőrendszer működtetésének eszközei***

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. NM rendelet szerint a veszélyeztetettséget észlelő és jelzőrendszer működtetésének eszközei:

* Jelzések- visszajelzések.
* Esetmegbeszélések, esetkonferenciák, esetkonzultációk.
* Szakmaközi megbeszélések.
* Szakmai Tanácskozás.
* A jelzőrendszeri intézkedési terv.
* Jelzőrendszeri megbeszélések.

A szolgáltatás alapköve a jelzőrendszer működtetése és működése, amelynek célja, hogy mihamarabb kiszűrje a veszélyeztetettséget mind a gyermekek, mind a felnőttek esetében és minél előbb komplex segítséget tudjon nyújtani az arra rászorulóknak.

Ennek érdekében Szolgálatunk egyik fő feladata a különböző intézményekkel való kapcsolattartás, a kölcsönös együttműködés kialakítása, a rendszer működtetése. A rendszer tagjainak feladata, hogy egymással képesek legyenek együttműködni, tájékoztassák egymást és a gyermekek esetében, a kompetenciahatáraikon belül tegyenek meg mindent azért, hogy a gyermekek a saját családjukban nevelkedhessenek.

A Gyvt. rendelkezik a gyermekvédelmi jelzőrendszer tagjainak köréről, és azok feladatairól, akik a következőkből állnak:

* az egészségügyi szolgáltatást nyújtók, így különösen a védőnői szolgálat, a háziorvos, a házi gyermekorvos,
* a személyes gondoskodást nyújtó szolgáltatók,
* a köznevelési intézmények,
* a rendőrség,
* az ügyészség,
* a bíróság,
* a pártfogó felügyelői szolgálat,
* az áldozatsegítés és a kárenyhítés feladatait ellátó szervezetek,
* a menekülteket befogadó állomás, a menekültek átmeneti szállása,
* az egyesületek, az alapítványok és egyházi jogi személyek,
* a munkaügyi hatóság,
* a javítóintézet,
* a gyermekjogi képviselő,
* a gyermekvédelmi és gyámügyi feladatkörében eljáró fővárosi és megyei kormányhivatal,
* az állam fenntartói feladatainak ellátására a Kormány rendeletében kijelölt szerv.

Településünkön a családsegítők 2023-ban a következő jelzőrendszeri tagokkal tartották a kapcsolatot:

* 1. Védőnők (4 fő)
	2. Gimnázium, általános iskola, óvoda, bölcsőde gyermekvédelmi felelősei (4 fő)
	3. Óvodai, iskolai szociális segítő (1 fő)
	4. Gyermekorvos (1 fő)
	5. Nappali Ellátás szakmai vezetője
	6. Rendőrség őrsparancsnoka
	7. Jegyző
	8. Polgármester
	9. Háziorvos és asszisztense (1 – 1 fő)

A település házi orvosaival az együttműködés részlegesen valósult meg: telefonon és személyesen elérhetőek voltak, információkat tömören szolgáltattak, azonban a szakmai egyeztetésekre, megbeszélésekre nem jöttek el, a hivatalos megkeresésekre nagyon ritkán kaptunk visszajelzést.

Rendszeresen hangsúlyozza a családsegítő a jelzőrendszeri tagoknak, hogy amennyiben veszélyeztetettséget észlelnek, mérlegelés nélkül kötelesek azt jelezni Szolgálatunk felé, legyen szó egyénről, családról vagy gyermekről.

A jelzőrendszer tagjai kötelesek jelzéssel élni a gyermek veszélyeztetettsége esetén a gyermekjóléti szolgálat felé, valamint hatósági intézkedést kezdeményezni a gyermek bántalmazása, illetve súlyos elhanyagolása vagy egyéb más, súlyos veszélyeztető ok fennállása, továbbá a gyermek önmaga által előidézett súlyos veszélyeztető magatartása esetén. A törvény emellett a tagok számára együttműködési és kölcsönös tájékoztatási kötelezettséget ír elő.

Szükséges a jelzőrendszeri tagokkal történő a közös együtt gondolkodás, a folyamatos információcsere a családokat érintő problémák kezelésében, a közös kiútkereséséről, mert a legtöbb esetben összetett problémákkal találkozunk. Közös célok és csapatmunka nélkül nem tudunk hatékony segítséget nyújtani a családok részére.

**Az éves települési Szakmai Tanácskozás**

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998 (IV.30.) NM rendelet 15. § (7)-(8) bekezdése értelmében a család- és gyermekjóléti szolgáltató minden év február 28-ig tanácskozást szervez, amelyen a jelzőrendszer tagjainak írásos tájékoztatóit figyelembe véve, átfogóan értékelik a jelzőrendszer éves működését, és szükség szerint, javaslatot tesznek a működés javítására.

Az éves szakmai tanácskozás a településszintű jelzőrendszeri hálózat működésének minden tag részvételével elkészített írásbeli beszámolóján alapuló éves helyzetfeltárás, és annak rendszerezett visszacsatolása a szakma, a fenntartó és a helyi közösség számára.

Célja településenként a helyi szociális és gyermekvédelmi helyzet bemutatása, a hiányosságok feltárása, a fejlesztés irányának meghatározása, valamint a helyi közösség és a döntéshozók érzékenyítése.

Az éves települési Szakmai Tanácskozás 2024.02.28-án került megtartásra.

Zádori László őrsparancsnok előadást tartott a kapcsolati erőszak jogkövetkezményeiről és a távoltartásról. Ezt követően a statisztikai adatok tükrében értékelésre került a jelzőrendszer tavalyi évi működése, és a jelzőrendszeri tagok együttműködése, majd a résztvevők elmondták, hogy hogyan látják a település jelzőrendszerének működését. A jelzőrendszeri tagok részére előzetesen kiküldött értékelő adatlapok, sok esetben a többször kérések és felszólítások ellenére sem érkeztek vissza a Szolgálathoz. Felhívtuk a szakemberek figyelmét arra, hogy a kitöltött és visszaküldött adatlapok a település Jelzőrendszeri Intézkedési Tervének elkészítése során, annak szerves részét képezik.

A jelzőrendszeri tagok pozitívan nyilatkoztak a tavalyi évről, de kérték, hogy a kompetenciahatárokkal kapcsolatosan történjen egyeztetés.

A Tanácskozáson célként fogalmazódott meg, a jelzőrendszeri együttműködés további erősítésének, hatékonyságának növelése, az időben történő jelzések megtétele, a személyes találkozások fontossága.

A település jelzőrendszerének hatékonyabb működésére a jelzőrendszeri tagok nem tettek új javaslatot.

**Jelzőrendszeri Intézkedési Terv**

Az éves település szintű Jelzőrendszeri Intézkedési Tervet a Család- és Gyermekjóléti Szolgálat az éves Szakmai Tanácskozást követően minden év március 31-ig készíti el.

Szolgálatunk határidőre elkészítette a Jelzőrendszeri Intézkedési Tervet, mely megküldésre került a szekszárdi Családsegítő és Gyermekjóléti Központ részére.

*Az intézkedési tervnek tartalmaznia kell:*

1. a jelzőrendszeri tagok írásos beszámolójának tanulságait,

2. az előző évi intézkedési tervből megvalósult elemeket,

3. az éves célkitűzéseket, és

4. a településre vonatkozó célok elérése és a jelzőrendszeri működés hatékonyságának javítása érdekében tervezett lépéseket.

A Jelzőrendszeri Intézkedési Tervben, rögzítésre kerültek azok a feladatok és célok, amelyek mentén a jelzőrendszer hatékonyabban tudja betölteni a szerepét.

Ezek a következők voltak:

* Az éves Szakmai Tanácskozás megszervezése.
* Az éves Jelzőrendszeri Intézkedési Terv elkészítése.
* Szakmaközi megbeszélések megtartása.
* A nyári prevenciós szabadidős programok szervezése.
* A természetbeni adományok, közvetítése.
* A jelzőrendszeri tagok tájékoztatása a jogi változásokról, szabályozásokról.
* A háziorvosokkal való hatékonyabb munka kialakítása.
* *Lényeges*, hogy a jelzőrendszer tagjai tisztában legyenek saját feladataikkal, kötelezettségeikkel és felelősségükkel.
* Közös szakmai nyelv megértésének, használatának fontossága.
* Szakmai felelősségvállalás - egyéni, mint intézményi szinten.
* Kompetenciahatárok betartása, betartattatása.
* Megfelelő ismertek a szakmai tevékenységgel és a jogi szabályozással kapcsolatosan.
* Jelzőrendszeri tagok és a gyermekjóléti szolgáltatást nyújtó szolgáltatók közötti megfelelő kommunikáció, konzultáció, együttműködés, team-munka erősítése.
* A probléma felismerése, fontos felismerni, hogy milyen következményekkel jár a jelzés elmaradása. A jelzőrendszeri tagnak nem feladata a háttér feltérképezése, gyanú esetén is meg kell tenni a jelzést.
* A rendőri szervek és a háziorvosok aktivitásának erősítése.
* Jelzéseinket hetente küldjük meg a Központ felé.
* Rendszeresen kerüljenek megtartásra a jelzőrendszeri megbeszélések.
* Tájékoztatás szélesebb körben: szóróanyagok, segítségével gyermeket nevelő családok széleskörű tájékoztatása szükséges, a gyermekek védelmét szolgáló pénzbeli, természetbeni és személyes gondoskodást nyújtó gyermekjóléti alapellátásokról, az igénybevétel feltételeiről és módjáról (média, faliújság).
* Továbbra is biztosítani szükséges a személyes konzultációt a jelzőrendszeri felelős és a jelzőrendszeri tagok között.

# *Szolgálatunkhoz érkezett jelzések száma a 2023-as évben, Bátaszék*

|  |  |  |
| --- | --- | --- |
|  | **0-17 évesekkel kapcsolatos jelzések száma** | **nagykorú személyekkel kapcsolatos jelzések száma** |
| **Egészségügyi szolgáltató** | 33 | 21 |
|  ***ebből: a védőnői szolgálattól*** | 22 | 10 |
| **Személyes gondoskodást nyújtó szociális szolgáltatók** | 60 | 5 |
|  ***ebből: család- és gyermekjóléti szolgálat*** | 6 | 4 |
|  **ebből: család- és gyermekjóléti központ** | 50 | 5 |
| **Kisgyermekek napközbeni ellátását nyújtók** | 3 | 1 |
| **Köznevelési intézményektől** | 32 | - |
| **Rendőrség** | 15 | 11 |
| **Állampolgár** | 28 | 19 |
| **Önkormányzat, jegyző** | 3 | 3 |
| **Áldozatsegítés és kárenyhítés feladatait ellátó szervezet** | 1 | 1 |
| **összesen** | **175** | **61** |

2023-ban összesen 236 jelzés érkezett Szolgálatunkhoz (2022-ben 195 volt). A jelzések száma lényegesen megnövekedett a tavalyi évben. A jelzésekkel érintett személyek száma, kiskorúak tekintetében 54 fő, felnőttek esetében 44 fő (nem halmozott adat) volt.

Évek óta tartotta magát az a tendencia, miszerint az iskoláktól, köznevelési intézményektől érkezett a legtöbb jelzés, azonban ez megváltozott a tavalyi évben, hiszen a személyes gondoskodást nyújtó szociális szolgáltatóktól (Szolgálat, Központ, Nappali Ellátás), tavalyi évben összesen 60 alkalommal jeleztek kiskorút és 5 alkalommal nagykorút érintően, amelyből a Központ jelzése 55 volt.

Fontos megjegyezni, az óvodai, iskolai szociális segítő jelenlétét a szakmai munkában, aki Bátaszék települést érintve, olykor heti szintű kapcsolatban állt Szolgálatunkkal és tett jelzést az intézményekben tapasztaltakkal kapcsolatban, a gyermekeket és családjaikat érintve.

A *Központok* jelzései között a következők szerepeltek 2023-ban: elhanyagolt ruházat – a személyi higiéné hiánya, gyermek arcán ismeretlen eredetű foltok, hazaszökés az iskolából, falcolás, verbális bántalmazás tanuló részéről, lakcím nélküliség, tankötelezettség be nem tartása, anya nem megfelelő kommunikációja a gyermekekkel, anyagi problémák, gyermekek agresszívek a társaikkal szemben, településre történő beköltözés.

A *Szolgálatok* jelzései között a következők szerepeltek 2023-ban: szülő tettleg bántalmazta a gyermekét az utcán, nem tartózkodik a lakóhelyén a család - feltételezhetően ismeretlen helyre költöztek, apa veszélyeztető magatartása a gyermekeire, a szülő agresszív a gyermekeivel, feltételezhető szerhasználat.

A *Nappali Ellátás* intézmény jelzései között a következők szerepeltek 2023-ban: idős családtag gondozását nem tudják hosszútávon megoldani, idősotthoni elhelyezésben segítség kérés, éthordó nem került kirakásra - aggodalom az ellátott állapota miatt, lakhatási probléma.

*Köznevelési intézmény* 32 alkalommal jelzett Szolgálatunknak, mindegyik esetben kiskorúakat érintően.

A jelzések okai: igazolatlan mulasztás, falcolás, a gyermek fenyegetően lép fel társaival szemben, indulatkezelési problémák gyermekeknél,

54 alkalommal jelzett *egészségügyi* *szolgáltató*, amely kategóriába tartoznak a kórházi szociális munkások, az orvosok, az orvosi asszisztensek és a védőnők is. A tavalyiévet vizsgálva jóval magasabb számokat láthatunk, mint 2022-ben (19). Kiskorúakat tekintve 33, nagykorúakat tekintve pedig 21 jelzés érkezett.

*Orvos/asszisztens* akövetkezők miatt jelezett: anya nem bánik jól a gyermekeivel - kiemelést javasol, kontroll vizsgálat hiánya, tanácsok be nem tartása, idős személynek segítségre lenne szüksége, közveszélyes ügyfél, gyermekbántalmazás tömegközlekedési eszközön, egy családnál sok a rendőrségi kivonulás, családi konfliktus, kórházi kezelés után szükséges az ellátott felkeresése.

*Védőnőket* illetően 22 kiskorúról, 10 nagykorúról szóló jelzés érkezett. Kiskorúak esetében, több mint négyszer több jelzés érkezett a szakemberektől, mint 2022-ben.

Jelzések okai: veszélyeztetett várandós, településünkre való menekülés kiskorú gyermekekkel, oltás elmaradás, tanácsadásokon való meg nem jelenés, költözés olyan ingatlanba, ami nem megfelelő a gyermekeknek, nem jelent meg a várandós a kötelező vizsgálatokon, gyermek szemészeti vizsgálatának elmaradása, kiskorú rendezetlen családi jogállása, a gyermeket nem vitték vissza kontrollvizsgálatra.

A *kisgyermekek napközbeni ellátását nyújtó intézmények* (óvoda és bölcsőde) összesen 4 alkalommal jeleztek a 2023-as évben:

Jelzések okai: óvódai hiányzások, szülő életviteli problémái.

47 alkalommal került sor *állampolgárok* által tett jelzésre (előző évben 22 volt).

Jelzések okai: szülők közötti konfliktusok, illegális eszköz felszerelése, családon belüli bántalmazás, gyermeknevelési problémák, gyermek felügyeletének hiánya, pszichiátriai kezelt a családban, anyagi problémák, személyi és lakás higiénés gondok, feltételezhető szerhasználat, feltételezhető szuicid gondolatok, anyagi és lakhatási problémák.

Közvetlenül a r*endőrségtől* beérkező jelzések száma összesen 26 alkalommal történt, amely jóval magasabb szám, mint az előző évben (15 jelzés).

Jelzések okai: családi viták-veszekedések, nagykorúak esetében családon belüli bántalmazás, feltételezhető szerhasználat, csalás vétségének megalapozott gyanúja fiatalkorúak esetében.

Az *önkormányzat* (jegyző) részéről megtett jelzések száma 6 volt a 2023-as évben, amely nagyjából hasonló adat, mint az azt megelőző évben.

Jelzések okai: gondozásra szoruló személynek segítségkérés, agresszivitás miatt rendőri intézkedés, szabálysértés elkövetése, családon belüli veszekedés.

A jelzés beérkezését követően, minden alkalommal személyesen vesszük fel a kapcsolatot az érintettekkel, majd kitöltjük a szükséges adatlapokat. Az első interjút követően, a szakmai vezetővel történt egyeztetés után, döntés születik arról, hogy szociális segítő tevékenység keretében folytatódik a családdal való munkakapcsolat, vagy egyszeri segítségnyújtás keretében lezárható az ügy. Amennyiben hosszútávú segítő munka keretében segíti a szakember az érintetteket, akkor környezettanulmány készítésére kerül sor, pedagógiai véleményeket, védőnői véleményeket kérünk, szükség esetén esetmegbeszélést, esetkonferenciát hívunk össze.

A beérkezett jelzésekről elmondható, hogy többnyire megalapozottak voltak, azonban többször tapasztaltuk, hogy a probléma nem volt annyira súlyos, mint ahogy azt megfogalmazták, illetve nem lehetett foganatosítani azt az intézkedést, mert szakmailag nem volt megalapozott, amit a jelző személy szeretett volna.

Továbbra is probléma, hogy nem minden esetben történik meg írásban a jelzés a szakemberek részéről, az állampolgárok pedig egyáltalán nem írják le a jelzett problémát, félve az esetleges következményektől. Minden esetben felhívjuk a jelzést tevő figyelmét arra, hogy a szóbeli és írásbeli jelzések esetében, a bejelentő személyét titkosan kezeljük.

**Bátaszék városban végzett szociális segítő tevékenység**

**a 2023. évi statisztikai adatok tükrében**

2016. január 01-től életbelépett jogszabályi változások alapján, a Szolgálatnál dolgozó családsegítő munkatársak az együttműködési megállapodás megkötését követően, havi minimum háromszori személyes találkozás keretein belül végzik a szociális segítő tevékenységet, melyet az esetnaplóban dokumentálnak.

*A szociális segítő munkát, három nagy területre oszthatjuk:*

1. *Egyszeri segítségnyújtás*

Ezen alapszolgáltatást azok az ügyfelek veszik igénybe, ahol a hozott probléma olyan mértékű, hogy egy alkalommal lehet azt orvosolni, további ügyintézést nem igényel, így lezárható. Ebbe a kategóriába tartozik például az információnyújtás, a kérelmek, kérvények írása, telefonos ügyintézés, tanácsadás, de akár a segítő beszélgetés is. Szükség esetén tájékoztatást kap a kliens, hogy milyen intézményeknél tudja a további ügyeit intézni.

1. *Szociális segítő tevékenység*

Ebben az esetben a családok és az egyének problémái olyan mértékűek, amelyeket az egyszeri segítségnyújtás keretein belül nem lehet kezelni és megoldani. Ezekben az esetekben együttműködési megállapodással dolgozunk együtt a családokkal és kliensekkel, ahol az együttműködés önkéntességen alapul. Ilyen esetekben havonta legalább 3 alkalommal tartunk személyes kapcsolatot az érintettekkel.

1. *Speciális szolgáltatások*

Lehetősége van családoknak és egyéneknek különböző speciális szolgáltatásokat igénybe venni, díjmentesen. Ennek feltétele, hogy Szolgálatunknál kifejezik igényüket a szolgáltatás iránt, vagy Szolgálatunk munkatársai tájékoztatják őket ezekről a lehetőségekről.

Ilyen szolgáltatások: pszichológiai, jogi segítségnyújtás, családterápia, kapcsolatügyelet, készenléti ügyelet, fejlesztőpedagógia, mediáció.

Ezeket a szolgáltatásokat az ügyfelek Szekszárdon a Humánszolgáltató Központ épületében tudják igénybe venni (7100 Szekszárd, Vörösmarty u. 5.) előre egyeztetett időpontokban.

A Szolgálat *ellátási területén összesen 486 fővel dolgoztak a családsegítők* a tavalyi évben. 203 fővel szociális segítő tevékenység keretében, 283 főnek egyszeri segítségnyújtás keretében nyújtottak szakmai segítséget.

**Bátaszék** városban a **2023-**as évben összesen **380 ü**gyféllel volt kapcsolata Szolgálatunknak, ami 2022 –es évhez (360 fő) képest növekedést mutat.

A **380** ügyfélből **119** fővel dolgoztak a családsegítők szociális segítő tevékenység keretében együttműködési megállapodással, akik **50** családból kerültek ki. Ez a szám is növekedett az előző évi adatokhoz képest.

Egyszeri segítségnyújtás keretein belül **261** főnek nyújtottak segítséget a családsegítők. Az ellátásban részesülő ügyfelek összesen 161 családban éltek.

***A Szolgálatnál együttműködési megállapodással rendelkezők, nem és korcsoportos megoszlása a 2023-as évben***

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **nem, életkor** | **0-2** | **3-5** | **6-13** | **14-17** | **18-24** | **25-34** | **35-49** | **50-61** | **62 felett** | **összesen** |
| **férfi** | 7 | 5 | 13 | 9 | 1 | - | 4 | 3 | 3 | 45 |
| **nő** | 5 | 8 | 13 | 7 | 6 | 12 | 15 | 3 | 5 | 74 |
| **összesen** | **12** | **13** | **26** | **16** | **7** | **12** | **19** | **6** | **8** | **119** |
| **családok száma** |  | **50** |

A táblázat adataiból látható, hogy a 17 év alatti gyermekek esetében továbbra is nagy számot mutat a 6-13 éves korosztály, míg a felnőttek esetében a legmagasabb arányszám a 35-49 éves klienseknél mutatkozik. Ezek a számok az előző évben is (2022) magasabbak voltak, mint a többi korosztály esetében.

***A Szolgálatnál együttműködési megállapodással nem rendelkezők, nem és korcsoportos megoszlása a 2023-as évben***

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **nem, életkor** | **0-2** | **3-5** | **6-13** | **14-17** | **18-24** | **25-34** | **35-49** | **50-62** | **62 felett** | **összesen** |
| **férfi** | - | - | - | - | 4 | 6 | 18 | 24 | 18 |  70 |
| **nő** | - | - | - | - | 7 | 26 | 48 | 38 | 72 | 191 |
| **összesen** | **-** | **--** | **-** | **-** | **11** |  **32** | **66** | **62** | **90** | **261** |
| **családok száma** |  | **161** |

Az együttműködéssel nem rendelkezők között kimagasló a 35-49 évesek, 50-62 évesek és a legmagasabb a 62 év felettiek száma.

A 2023-as évben is megfigyelhető hogy a szolgáltatást igénybe vevők között, magasabb a nők aránya, mint a férfiaké, amit sokrétűen lehet magyarázni. A nők könnyebben kérnek segítséget, nyitottabbak e tekintetben, mint a férfiak. A nők egy probléma megoldásában aktívabban részt vettek. A gyermekneveléssel kapcsolatban is az anyák kérnek segítséget leginkább. Kapcsolati válság esetén a férfiak nehezen bevonhatóak a probléma megoldásába. Régóta fennáll az a tény, hogy a férfiak csak ügyintézésben és anyagi problémák miatt kérnek segítséget.

***A szolgáltatást igénybe vevő személyek száma, gazdasági aktivitás szerint a 2023-as évben***

***(együttműködési megállapodással rendelkezők)***

|  |  |
| --- | --- |
| **gazdasági aktivitás** | **fő** |
| **foglalkoztatott** | 16 |
| **munkanélküli** | 18 |
| **inaktív** | 30 |
|  **ebből: 15 éves vagy idősebb tanuló** | 9 |
| **….ebből: nyugdíjas** | 9 |
| **eltartott 0-14 éves korú gyermek** | 55 |
| **összesen**  | **119** |

A fenti táblázat az együttműködési megállapodással rendelkező ügyfelek esetében mutatja a gazdasági aktivitást. A foglalkoztatottak száma a 2022-es évhez viszonyítva 1 fővel csökkent, a munkanélküliek számában pedig növekedés tapasztalható.

A 2023-as évben is elmondható, hogy a foglalkoztatottak jelentős hányada a mezőgazdaságban dolgozott, főleg idénymunkákat végeztek. Megfigyelhető még, hogy a közmunka program keretein belül is több fő talál munkát, így a megélhetését rendszeres pénzellátás biztosította.

A 2023-as évben a munkanélküliek számában növekedés figyelhető meg, 12 főről 18 főre változott az arányuk.

Az inaktívak körében is magasabb lett az arány 2023-ban. Míg 2022-ban 23, addig 2023-ban már 30 fő volt inaktív. Ezek a kliensek állandó pénzellátásban részesülnek, de aktív kereső tevékenységet nem folytatnak. Ebbe a kategóriába tartoznak a rokkantnyugdíjasok, az öregségi nyugdíjasok, a GYES-en, GYED-en lévő édesanyák és a 15 éves és annál idősebb tanulók.

***Az együttműködési megállapodással rendelkezők esetében az iskolai végzettségek megoszlása a 2023-as évben***

|  |  |  |
| --- | --- | --- |
| **iskolai végzettség** | **fő** | **ebből:****0-17 éves** |
| **általános iskola nyolc osztályánál kevesebb** | 74 | 61 |
| **általános iskola nyolc osztálya** | 34 | 6 |
| **befejezett szakmunkásképző iskola, szakiskola** | 9 | - |
| **befejezett szakközépiskola** | - | - |
| **befejezett gimnázium** | 2 | - |
| **felsőfokú iskola (főiskola egyetem)** | - | - |
| **összesen**  | **119** | **67** |

A táblázatból jól látható, hogy az általános iskolai végzettséggel nem rendelkező személyek száma 74, míg a 2022-es évben 64 fő volt. A nyolc osztálynál kevesebbet végzettek számába beletartoznak a még tanulmányokat folytató diákok és a nagykorú kliensek is, akik még ezt a végzettséget sem tudták megszerezni.

Nyilvántartásunk szerint, 34 fő rendelkezett befejezett nyolc osztállyal.

Gimnáziumi végzettsége 2 főnek volt. A 2023-as évben, szolgálatunknak főiskolai végzettséggel rendelkező klienssel nem volt kapcsolata.

A tavalyi évben a gondozott kliensek közül, 9 főnek volt befejezett szakmunkásképző iskolai végzettsége, de nagy részük nem dolgozott a szakmájában.

Általánosságban elmondható, hogy a gondozott családokban a gyermekek továbbtanulása nem számít létfontosságú célnak. A számok is jól mutatják, hogy nagyobb az arány a 8 osztálynál kevesebbet végzett személyeknél, mint akiknek befejezett iskolai végzettsége van. A befejezett szakképzettséggel rendelkezők száma alacsony.

A legfőbb probléma ezekben az esetekben, hogy a szülőknek nem fontos és nem érték a tanulás, ezáltal gyermekeiket sem tudják következetesen nevelni arra, hogy teljesítsék tankötelezettségüket. Visszatérő probléma, hogy ezek a gyermekek nem járnak rendszeresen iskolába, igazolatlan hiányzásaik, illetve folyamatos évismétléseik vannak. A 16 éves tankötelezettség betöltését követően pedig kimaradnak az oktatásból és még a nyolc osztályt sem tudják befejezni.

***Az együttműködési megállapodással rendelkező családok száma, családi összetétel alapján a 2023-as évben***

|  |  |
| --- | --- |
| **családi összetétel** | **fő** |
| **egyedül élő** | 11 |
| **házastársi (élettársi) kapcsolatban együtt élők gyermek nélkül** | - |
| **házastársi (élettársi) kapcsolatban együtt élők 1-2 gyermekkel (eltartott fiatal felnőttel)** | 17 |
| **házastársi (élettársi) kapcsolatban együtt élők 3 vagy több gyermekkel (eltartott fiatal felnőttel)** | 8 |
| **egy szülő 1-2 gyermekkel (eltartott fiatal felnőttel)** | 12 |
| **egy szülő 3 vagy több gyermekkel (eltartott fiatal felnőttel)** | - |
| **egyéb** | 2 |
| **összesen** | **50** |

Az egyedül élők száma növekedett a 2022-es évhez képest, viszont a gyermeküket egyedül nevelő szülők száma nem változott.

A legtöbb család, akikkel szociális segítő tevékenységet folytattak a családsegítők a tavalyi évben, házastárssal, élettárssal éltek és 1-2 gyermeket neveltek közösen. Ezeknek a kapcsolatoknak jelentős része, élettársi kapcsolat, a szülők egymással házasságot nem kötöttek.

***A gondozásba újonnan bekerülő kiskorúak száma a kapcsolatfelvétel szerint a 2023-as évben***

|  |
| --- |
| **kapcsolatfelvétel módja** |
|  | **önkéntes (szülő kezdeményezett)** | **szülővel közösen** | **más család, szolgálat vagy központ által****kezdeményezett** | **jelzőrendszer által kezdeményezett** | **összesen** |
| **gyermekek száma** | **-** | **2** | **1** | **9** | **12** |

2023 évbenúj gondozásba vételre 12 gyermek esetében került sor.

A legtöbb esetben a szülők életviteli problémái, családon belüli konfliktusok, a gyermekek lelki-fizikális elhanyagolása, magatartási problémák, illetve a tankötelezettség elmulasztása miatt volt szükség az alapellátásban való segítségnyújtásra, ami évek óta fennálló tendencia. A számadatokból kitűnik, hogy a kiskorúak, a jelzőrendszer tagjainak jelzései alapján kerültek a legmagasabb számban a Szolgálat látókörébe.

**Hatósági intézkedésekhez kapcsolódó feladatok**

Amennyiben a család diszfunkcionálisan, nem megfelelő módon működik, és a meglévő problémákat alapellátás keretein belül szociális segítő tevékenység nyújtásával, megoldani nem lehet, a cselekvési tervben vállaltakat a szülő/gyermek nem teljesíti, nem együttműködőek a szakemberekkel, hatósági intézkedésre (védelembe vétel, nevelésbe vétel, ideiglenes hatályú elhelyezés) kerülhet sor.

2023-ban is a szekszárdi Humánszolgáltató Központ Családsegítő és Gyermekjóléti Központ esetmenedzsereivel álltunk kapcsolatban. Ezek a kapcsolattartások többnyire telefonon valósultak meg, alkalmanként közös családlátogatásokat tettek a Szolgálat és a Központ dolgozói a hatósági ügyekben érintett családoknál.

A szakembereknek a tavalyi évben sem volt egy meghatározott napjuk, amelyen a családokat látogatták, hanem a kollégákkal összehangolt időpontokban, az energia-és költséghatékonyság szempontjait figyelembe véve, történt a településekre való utazás.

Az esetmenedzserekkel a kapcsolatunk kiváló volt, több szakmai egyeztetést is tartottunk a hatékonyság és a jobb kapcsolat kialakítása érdekében. Minden ügyben szakmailag magas szintű támogatást, segítséget kaptunk, bizalommal fordulhattunk a Központ szakemberei felé.

Bátaszéken a 2023-as év folyamán 35 gyermek esetében kapott a családsegítő feladatot hatósági intézkedés kapcsán a gondozási-nevelési tervben.

**Védelembe vétel** alatt 2023-ban 35 gyermek állt, amely 9 gyermekkel több, mint az előző évben. A védelembe vétel a legtöbb esetben az igazolatlan mulasztások, a szülők életviteli problémái, gyermeknevelési nehézségek, a gyermekek testi, lelki, erkölcsi elhanyagolása miatt valósult meg.

**Ideiglenes hatályú elhelyezésre** a tavalyi év során sem került sor.

**Nevelésbe vétel** 2023-ban Szolgálatunknál összesen 6 nevelésbe vett gyermek volt. Az ügyintézés a 2022-es évben elindult, de a gyermekek családból való kiemelése csak a tavalyi évben történt meg. A 6 gyermek 1 családból került ki. A gyermekek a szülők életviteli problémái, rendszeres konfliktusai, az apa alkoholproblémái, valamint családon belüli bántalmazás miatt kerültek nevelésbe. Az apa viselkedése súlyosan veszélyeztette a kiskorúak fizikai, mentális-lelki és erkölcsi fejlődédét.

A 2023-as évben **utógondozásra** nem került sor a Szolgálat bevonásával a településen.

**Pártfogó felügyelet** 3 ügyfelünk esetében volt elrendelve a 2023-as évben, amely háromszorosa az előző évhez képest. (jogosítvány nélküli vezetés, lopás elkövetése)

A 2023-as évben **szociális válsághelyzetben lévő fiatalkorú várandós anyával** nem állt kapcsolatban a Szolgálatunk.

***Az együttműködési megállapodással rendelkező családok száma az elsődleges probléma szerint és a problémák halmozott száma a 2023-as évben***

|  |  |  |
| --- | --- | --- |
| **a probléma típusa** | **családok száma az elsődleges problémák szerint** | **problémák halmozott száma** |
| **életviteli** | 7 | 23 |
| **családi-kapcsolati konfliktus** | 8 | 20 |
| **családon belüli bántalmazás** | 3 | 5 |
| **elhanyagolás** | 15 | 15 |
|  **ebből: oktatási, nevelési elhanyagolás** | 4 | 10 |
| **gyermeknevelési** | 3 | 21 |
| **gyermekintézménybe való beilleszkedési nehézség** | - | 4 |
| **magatartás, teljesítményzavar** | - | 9 |
| **fogyatékosság** | 1 | 6 |
| **lelki-mentális, pszichiátriai betegség** | 2 | 10 |
| **szenvedélybetegség** | - | 3 |
| **egészségi probléma, egészségkárosodás következménye** | 4 | 5 |
| **foglalkoztatással kapcsolatos** | - | 6 |
| **anyagi (megélhetési, lakhatással összefüggő** | 2 | 19 |
| **ügyintézéssel kapcsolatos** | 5 | 18 |
| **információkéréssel kapcsolatos** | - | 22 |
| **egyéb** | - | - |
| **összesen** | **50** | **186** |

Az előző évekhez hasonlóan a tavalyi évben is megfigyelhető volt, hogy problémák széles körével találkoztak a családsegítők.

A fenti táblázatban szereplő számadatok a családok számát mutatja az elsődleges problémák alapján, valamint a második oszlop szemlélteti azokat a halmozott problémákat, amelyek az ügyfelekkel történő munka során feltárásra kerültek. Az elsődleges problémák mindig azok, amelyek okán kapcsolatba kerülünk a családdokkal/egyénekkel, a másodlagos problémák pedig azok, amelyek a szociális segítő tevékenység biztosításának ideje alatt kerülnek felszínre.

Az elsődleges problémák között a következők szerepeltek: elhanyagolás (15), családi-kapcsolati konfliktus (8), életviteli gondok (7), ügyintézési problémák (5), egészségi probléma (4), gyermeknevelési gondok (3), családon belüli bántalmazás (3), lelki-mentális gondok (2), anyagi nehézségek (2), fogyatékosság (1).

Másodlagos problémák, ezek mellett a gyermekintézménybe való beilleszkedési nehézség (4), magatartás, teljesítményzavar (9), szenvedélybetegség (3), foglalkoztatással kapcsolatos gondok (6) és az információkérés (22).

Mint látható, a problémák szinte soha nem önmagukban mutatkoznak meg, hanem mindig egy fő problémát több kisebb-nagyobb egyéb elakadás követ, egymást generálva léteznek.

A mindennapi munkánk során tapasztaljuk, hogy egyre több család kerül válsághelyzetbe a munkahely hiánya vagy elvesztése és az egyre súlyosbodó anyagi problémák miatt. Emiatt a gyermekes családok vagy akár egyedül élők, több esetben létbizonytalanságban élik mindennapi életüket. Ez a létbizonytalanság sokszor a szülők, párok közti konfliktushelyzet kialakulásához, váláshoz, lelki terrorhoz, családon belüli bántalmazáshoz, káros szenvedélyek kialakulásához vezet. Ezek együttes hatásának következtében, a családtagok háttérbe szorulnak, a szülőknek nincs elegendő türelme, figyelme gyermekükre.

A gyermekneveléssel kapcsolatos problémák leginkább a kamaszkorban jelentkeznek. Jellemző a csavargás, a szülő és a gyermek közötti rendszeres konfliktus vagy a ráhagyó nevelési módszerek, az esetleges dohányzás és droghasználat, a tankötelezettség teljesítésének elmulasztása.

A szülők a megoldási lehetőségeket nem találják, ebben kell segítséget nyújtani számukra, továbbá a következetlen és eredménytelen gyermeknevelési módszerek elkerülése érdekében, szükséges a családsegítő szakember beavatkozása.

A 2023-as évben a bántalmazás 3, az elhanyagolás 15 család esetében jelent meg elsődleges problémaként. A jelzések alapján, a bántalmazás elősorban lelki bántalmazásként valósult meg. Szexuális bántalmazással kapcsolatban az 2023-as évben

Szolgálatunkhoz nem érkezett jelzés. A bántalmazás témaköre érzékeny terület, amely során Szolgálatunk különös odafigyeléssel jár el, és a jelzőrendszeri tagok, valamint a Családsegítő és Gyermekjóléti Központ bevonásával együttesen beszélik át a megoldási lehetőségeket.

Az iskolai erőszak kezelésében széleskörű összefogásra van szükség. Az óvodai, iskolai szociális segítő munkája nagyon fontos az ilyen esetek feltárásában. Munkájából adódóan ismeri az iskolai közeget, a gyermekekkel közvetlenül az iskolában találkozik, egyéni és csoportos foglalkozásokat tart. Több alkalommal a gyermek keresi meg a szakembert és panaszolja el a vele történteket. A szociális segítő szakember rendszeres kapcsolatot tart az osztályfőnökökkel, a pedagógusokkal és a családsegítőkkel. Éppen ezért nagyban segíti a családsegítők munkáját is, mivel sok esetben hasznos információkat szolgáltatnak a családsegítők részére. A tavalyi évben az óvodai, iskolai szociális segítővel szoros volt az együttműködés.

A társadalmi folyamatok felgyorsulása során azt is tapasztaljuk, hogy egyre komolyabb problémát okoz a gyermekek agresszív viselkedése egymással a mindennapi életszíntereken (iskola, utca, otthonuk stb.).

Munkánk során egyre nagyobb problémát jelent a tankötelezettség elmulasztása. Sok fiatalkorú nem érzi kötelességének a tanórákon való részvételt.

A helyzet megoldásához a szülők együttműködésére is szükség lenne, de sok esetben ők maguk is tehetetlenek, nincsenek eszközeik arra, hogy gyermekeiket motiválják az iskolába járásra, illetve esetleg egyetértenek a hiányzással és a pedagógust hibáztatják a gyermek előtt.

A családok életmódjából, a következetlen és elhanyagoló nevelésből adódon egyre több gyermeknél tapasztalható az agresszív magatartás. Ennek egy része a kielégítetlen szükségletekből (frusztráció), más része a média és a család által közvetített mintákból adódik.

Szolgálatunknál az elhanyagolás mindhárom formája előfordult, ám a leggyakrabban az érzelmi elhanyagolással találkoztunk. Ez azzal magyarázható, hogy napjainkban a hagyományos családmodell helyett inkább az egyszülős családok vannak többségben. Azoknál a családoknál - ahol a hagyományos családmodell áll fenn - ott a legtöbb esetben a szülők közötti konfliktusok miatt történik meg a gyermekek érzelmi-értelmi elhanyagolása.

Általánosságban elmondható, hogy a szülők helytelenül viszonyulnak gyermekeik viselkedési problémáihoz, nem rendelkeznek olyan eszközrendszerrel, amellyel hatékonyan tudják kezelni ezeket a helyzeteket. Gyakori probléma továbbá a gyermekek elmagányosodása, akik szabadidejük jelentős részét a digitális térben töltik, mivel a szülők nem szabnak világos határokat, kereteket a digitális eszközöket illetően, azok használati idejét nem korlátozzák. A szülők és a gyermek közötti kommunikáció sok esetben minimális, a minőségi időtöltés hiányzik a szülő-gyermek kapcsolatából.

A szükségletek és az érzelmek megfelelő kifejezésének hiánya miatt, kialakulnak a szülő-gyermek közötti konfliktusok, melyeket szakember segítsége nélkül nem tudnak megfelelően kezelni. Sok esteben megfigyelhető a szülők internet függősége is.

Szolgálatunk szükség esetén a Család- és Gyermekjóléti Központban ingyenesen igénybe

vehető pszichológusi tanácsadásba vagy mediációba delegálja az ügyfeleket.

A gyermeket érintő veszélyeztetettségi faktorok szinte mindig jelzések útján kerültek a családsegítők látókörébe, a legritkább esetben jelezte azokat maga a szülő. Az állampolgári jelzések esetében több alkalommal szembesültünk azzal, hogy a jelzések alaptalanok voltak, vádaskodás történt számos esetben a megromlott baráti vagy rokoni viszonyok miatt.

Váratlan eseményekkel, krízisekkel (válás, tinédzserkor, iskolaváltás, családtag elvesztése, beteg a családban, egyéb lelkileg megterhelő helyzet) az idei évben is sokat találkoztak Szolgálatunk családsegítői. Elsődleges problémaként 7 családnál jelentkeztek életviteli problémák, valamint további 23 család küzdött életviteli gondokkal egyéb vezető problématípus mellett. Ezekben az érzelmileg és mentálisan rendkívül megterhelő élethelyzetekben a családsegítők egyik hasznos módszere a segítő beszélgetés, amelynek során segíthetik az ügyfelet valós szükségleteinek és érzelmeinek felismerésében, azok megfelelő kommunikálásában. Iránymutatást adhatnak a nehézségekkel való mindennapi megküzdéshez. Szükség esetén a családokat tovább delegálják a Családsegítő és Gyermekjóléti Központ pszichológusához, jogászához. Az említett esetekben a szociális diagnózis, mint módszer hasznos eszköz a családnak, amely leginkább megfelelő szolgáltatás megtalálásában, kiajánlásában segít.

A Központ esetmenedzsere készíti el a szociális diagnózist. Feladata az egyén, illetve a család szociális helyzetének felmérése, a szükségleteik kapcsán jelentkező esetleges hiányok megállapítása, valamint az adekvát segítő szolgáltatási elemek és szolgáltatások beazonosítása.

A szülők helytelen életvitele, a nem megfelelő pénzbeosztás mellett a hiteltartozások folyamatos növekedése, a törlesztő részletekkel való elmaradás miatt, egyre több család kerül nehéz anyagi helyzetbe.

A felnőtt, egyedülálló, esetleg időskorú igénybe vevőink az alábbi problémákkal fordulnak Szolgálatunkhoz: megromlott egészségi állapot, alacsony jövedelem, családi kapcsolatok hiánya, az idős személy ellátásának, felügyeletének hiánya.

Lakókörnyezetük sok esetben elhanyagolt, ügyeik intézésre önállóan nem képesek. Velük kapcsolatosan az önkormányzatokon túl, a kórházi szociális munkásokkal, a házi segítségnyújtás szakembereivel, szociális étkezéssel, az idősek otthonaival, háziorvosokkal szoros az együttműködés. Hivatalos és általános ügyeik intézésében nyújtunk részükre segítő tevékenységet.

Gyakran kell segíteni az ügyfeleknek az elfogadásban, ilyen például a szeretett személy elvesztésének feldolgozása, a kialakult élethelyzet tudomásul vétele. A segítő folyamatban arra törekszünk, hogy tudatosítsuk az ügyfélben, hogy a kialakult helyzet javításában ő teheti a legtöbbet. A szakemberek arra törekednek, hogy képessé tegyék klienseiket saját ügyeik intézésére.

A klienssel történő első találkozás alkalmával, sok esetben az ügyfél részéről az anyagi nehézségek kerülnek első helyen definiálásra, de a beszélgetésből sok esetben kiderül, hogy mindezek a munkanélküliségből, a munkahely elvesztéséből, egészségügyi problémák meglétéből eredeztethetőek.

Munkánk során gyakran tapasztaljuk azt is, hogy a családok és egyének nem ismerik fel saját anyagi korlátaikat, ami sok esetben megmutatkozik a vásárlási szokásaikban.

Nagyon sok család küzd, a létfenntartásukat veszélyeztető anyagi problémákkal, amely tartóssá válik, ezáltal közvetlenül befolyásolja a gyermekek életminőségét.

Egyre több esetben találkozunk olyan családokkal is ahol mindkét szülőnek van munkabérből származó jövedelme, de a közüzemi számlák időben történő megfizetése már gondot jelent.

A ki nem fizetett víz, áram és gázszolgáltatási díjak kikapcsolást eredményeznek, ha időben nem történik meg a védendő fogyasztói igény benyújtása. Vannak családok, ahol a hátralék részletekben történő kifizetését sem tudják vállalni. Egyre bővül azon háztartások száma, ahol kártyával történik a közüzemi szolgáltatások vásárlása. Egyre több kliens esetében nyújtunk segítséget abban, hogy védendő fogyasztóvá tudjon válni, megelőzve ezzel a közüzemi szolgáltatások kikapcsolását.

***A szakmai tevékenységek adatai a 2023-as évben (halmozott adat)***

|  |  |
| --- | --- |
| **szakmai tevékenység** | **szakmai tevékenység halmozott száma** |
| **információnyújtás** | 962 |
| **segítő beszélgetés** | 801 |
| **tanácsadás** | 779 |
| **ügyintézéshez segítségnyújtás** | 901 |
| **konfliktuskezelés** | 83 |
| **kríziskezelés** | 13 |
| **közvetítés ellátásokhoz való hozzáféréshez -pénzbeli** | 402 |
| **közvetítés ellátásokhoz való hozzáféréshez -természetbeni** | 274 |
| **közvetítés másik szolgáltatáshoz** | 16 |
| **ebből (09-ből) átmenet gondozásba** | - |
| **közvetítés család-és gyermekjóléti központhoz** | 10 |
| **esetkonferencia** | 1 |
| **esetmegbeszélés** | 13 |
| **esetkonzultáció** | 178 |
| **szakmaközi megbeszélés** | 6 |
| **környezettanulmány elkészítésében való közreműködés** | 2 |
| **családlátogatás** | 902 |
| **adományközvetítés** | 897 |
| **hátralékkezelési tanácsadás** | 59 |
| **munkavállalási, pályaválasztási tanácsadás** | 37 |
| **összesen** | **6336** |

A fenti adatokból kitűnik, hogy az ügyintézésben való segítségnyújtás, az információnyújtás, a segítő beszélgetések, a tanácsadás voltak a leggyakrabban végzett segítő tevékenységek a szakmai munka során. Míg az információnyújtás rövid, önmagában álló interakciót jelent az ügyfél és a családsegítő között, addig a tanácsadás és a segítő beszélgetés több alkalmas, bizalmi kapcsolaton alapul.

Kiemelkedően fontos a terepmunka, ezt a **családlátogatások** kiemelkedően magas száma is mutatja, mely a tavalyi év folyamán **902 alkalom** volt, szemben az előző évi 742 családlátogatással. A családlátogatás azért fontos, mert a családsegítő az ügyfél lakóhelyén érzékeli a problémákat (higiénés problémák, személyes tér zsúfoltsága, anya-gyerek kapcsolat, más családtagokkal kapcsolatteremtés, családi dinamika és kommunikáció) nagyobb rálátása van a családon belüli viszonyokra, a családon belüli működésekre.

Az ügyintézéssel kapcsolatos szolgáltatásunkat jellemzően, pénzbeli ellátásokkal kapcsolatos ügyintézés, méltányossági nyugdíj-emelés kérelem, egyszeri segély igénylése a nyugdíjfolyósítónál, információnyújtás különféle ellátásokról, települési támogatási kérelmek kitöltésében való segítségnyújtás, nyilatkozatok, tartozás mérséklése miatt, méltányossági kérelmek írása, meghatalmazások, hivatalos levelek megfogalmazása, honosítási kérelem elindításában való segítségnyújtás, gondosóra igényléséhez regisztáció stb. tették ki.

Foglalkoztatással kapcsolatosan segítettünk önéletrajzírásban, e-mail fiók elkészítésében, önéletrajzok elektronikus formában történő elküldésében, interneten történő álláskeresésben, felkészítő beszélgetés állásinterjúra (megjelenés, kommunikáció), információnyújtás munkanélküli ellátásokról, kapcsolatfelvétel a munkáltatóval.

Életviteli tanácsadást nyújtottunk életvezetési problémák feltárásában, segítő beszélgetéseket folytattunk, segítettünk az élet különböző területeinek: család, munka, anyagi javak, egészség, kapcsolatok feltárásában, tanácsot adtunk az egyén, ill. család képessé tételére saját életének viteléhez.

Az esetmegbeszélések, esetkonferenciák és esetkonzultációk összehívása az esetgazdák feladata. A jelzőrendszeri tagok is kezdeményezhetik a megbeszélések bármelyik formájának az összehívását, de szakmai indokoltságáról minden esetben az esetgazda dönt, egyeztetve a szakmai vezetővel. A megbeszélésekre minden jelzőrendszeri tag, aki érintett a probléma megoldásában, meghívást kap. Itt van lehetőségük a tapasztalatokat megosztani, a jelenlegi helyzetet elemezni, a várható eredményeket meghatározni, és az eredményességhez vezető lépéseket megbeszélni, a feladatokat kijelölni.

Szoros az az együttműködés a Központ és a Szolgálat között, ami lehetővé teszi a speciális szolgáltatásokhoz való hozzáférést az ügyfelek részére, így a pszichológiai és jogi tanácsadást, mediációt.

A mediáció olyan speciális konfliktuskezelői eljárás, melynek folyamán az egymással vitában álló felek, egyezség megkötése céljából, egy képzett, pártatlan, titoktartásra kötelezett közvetítőt kérnek fel, hogy közös megállapodásra juthassanak.

A mediáció megkezdése előtt a felek előkészítő konzultáción vesznek részt, melyen az elvárások és lehetőségek tisztázódnak. Így a felek lelkileg és gondolatban felkészültebben érkezhetnek a mediációra.

A felek motivációja nagymértékben befolyásolja a mediáció sikerességét.

**A prevenciós programok**

A Szolgálat gondozási tevékenysége mellett, fontos szerepet tölt be a megelőző, prevenciós szolgáltatás is.

A korábbi évekhez hasonlóan 2023-ban is, a tanévzárót követően, augusztus közepéig minden pénteken szabadidős tevékenységeket szerveztünk a városban élő iskoláskorú gyermekek számára. Programjainkon a részvétel ingyenes volt, melyen átlagosan 22 gyermek volt jelen a nyár folyamán.

A prevenciós tevékenységeinket többféle céllal is szükségesnek tartjuk működtetni.

Elsőként közvetlen segítséget kívánunk nyújtani a különféle nehézségekkel küzdő gyermekeknek, gyermekes családoknak, valamint szeretnénk tartalmas szabadidős tevékenységekbe bevonni őket.

Emellett igyekszünk elősegíteni a gyermekek szocializációját, konfliktusmegoldó képességük fejlődését.

A helyi vállalkozók, cégek felajánlásainak, valamint az önkormányzat támogatásának köszönhetően 2023-as évben is gazdag és tartalmas programokat sikerült összeállítani a gyermekek számára.

A Nyári Játszóházi programjaink nyitottak, a környező településen élő gyermekek számára is. A tavalyi évben azt tapasztaltuk, hogy többnyire olyan gyermekek jelentek meg ezeken a programokon, akik nincsenek a Szolgálat látókörébe, de a szülők munkavállalása miatt, problémás a gyermek felügyeletének a megoldása. Sok esetben a rászoruló gyermekek szülei nem biztosítják ezt a lehetőséget a gyermekiknek, különféle indokokra hivatkozva.

***A 2023-as év Nyári Játszóház programjai***

|  |  |
| --- | --- |
| **dátum** | **nyári programok** |
| **2023.06.30.** | Lubickolás a strandon (Bonyhád) |
| **2023.07.07.** | Csiga-Biga Alapítvány Kutyaterápiás foglalkozás (Bátaszék) |
| **2023.07.14.** | Rizoo Állatsimogató látogatás (Decs szőlőhegy) |
| **2023.07.21.** | Szentmiklós Vizi és - Taposó malom (Mohács) |
| **2023.07.31.** | Vizi tutajozás Barkúti Balázzsal (Dunafürdő-Gemenc) |
| **2023.08.04** | Kézműves foglalkozás (Bátaszék) |
| **2023.08.11.** | Mézeskalács Múzeumlátogatás (Szekszárd) |
| **2023.08.18.** | Lubickolás a strandon (Bonyhád) |

**Adományosztás**

Intézményünk egész évben fogadja a ruha- és bútor felajánlásokat, melyeket a rászorulók között osztunk szét.

A tavalyi évben ruhabörze megtartására 3 alkalommal került sor:

Ezen kívül, egész évben elérhető volt Szolgálatunknál a felnőtt és gyermek ruházat, melyet a lakossági felajánlásokból tudtunk biztosítani a rászorulók számára.

Több alkalommal érkezett konyhai eszköz felajánlás. Szolgálatunk az elmúlt évben 2 alkalommal szervezett „Csetresbörzét”.

Bútorfelajánlás is többször érkezett, az év során melyek a felajánlótól közvetlenül a rászoruló családokhoz kerültek. Ezekben az esetekben közvetítői feladatokat láttak el a családsegítők.

Bátaszék Város Önkormányzati támogatásának, a helyi vállalkozók, cégek és magánszemélyek felajánlásainak köszönhetően, a húsvéti ünnepek alkalmából tartós élelmiszercsomaggal tudtuk támogatni a városban nehéz körülmények között élő lakosokat. (160 fő). A csomagokban rizs, tej, liszt, tészta, étolaj, májkrém, cukor, löncshús, konzerv, keksz, nápolyi, lekvár, vaj, pudingpor, csokoládé, sajt, krumpli, hagyma, tojás, volt.

Karácsonykor 180 családot tudtunk tartós élelmiszercsomaggal segíteni, amivel igyekeztünk könnyebbé tenni számukra az ünnepek nehézségeit. A csomagokban liszt, olaj, rizs, tészta, bab, májkrém, leveskocka, ételízesítő, pörkölt kocka, löncshús, tej, keksz, nápolyi, tea, kakaó, margarin, sűrített paradicsom, hagyma, burgonya, kolbász stb kerültek.

2023-ben ismét megrendezésre került a gyermekek karácsonyi ünnepsége, mely gyermekruha osztással kötöttünk egybe. A lakossági felajánlásoknak köszönhetően, összesen 118 gyermeknek tudtunk karácsonyi csomagot összeállítani és átadni. A gyermekcsomagokban ruha, játék, könyvek, édesség volt.

Mikulás csomag ajándékozásban is részesült 140 gyermek, egy helyi vállalkozó jóvoltából.

Év közben a meglévő készletből biztosítani tudtunk alapvető tartós élelmiszereket a krízishelyzetbe került családok, egyedülállók részére.

**Iskolai közösségi szolgálat teljesítése**

Intézményünk lehetőséget biztosított a nemzeti köznevelésről szóló törvény szerint az érettségi bizonyítvány kiadásához szükséges ötven óra iskolai közösségi szolgálat teljesítéséhez. Több középiskolával írásbeli szerződés megkötésére került sor az iskolai közösségi szolgálat teljesítése kapcsán. Több éve végeznek a diákok a Család- és Gyermekjóléti Szolgálatnál közösségi munkát, segítve ezzel a gyermekprogramok lebonyolítását.

A tavalyi évben 3 diák segítette munkánkat.

**Önkéntesek bevonása**

2023 évben nem voltak önkéntesek, nem jelentkeztek a meghirdetett programokra.

**Speciális szolgáltatások közvetítése**

Intézményünk segítséget nyújt jogi és pszichológiai speciális szolgáltatások közvetítésében is. Az ügyfeleknek lehetősége volt szociális diagnózis felvételére (ügyfél kérése által), fejlesztő pedagógushoz, mediációra való közvetítésre, valamint lehetőség volt fogyatékosságügyi tanácsadásra is. A szakemberekhez történő delegálásban a családsegítők közvetítői szerepet vállaltak.

**Szünidei szociális gyermek étkeztetés**

A szünidei gyermekétkeztetés felmérésében segítséget nyújtott Szolgálatunk. A Polgármesteri Hivataltól kapott tájékoztatás alapján, felkerestük azokat a családokat, akik nem jeleztek vissza az étkeztetés igénybevételéről. Több esetben pótoltuk az elveszett igénylőlapokat és segítettünk a kitöltésben.

**Bevásárlásban segítségnyújtás**

A tavalyi évben is segítettek a családsegítők bevásárlásban, gyógyszerkiváltásban azoknak, akik egészségi állapotuk miatt tartósan vagy csak időlegesen nem tudták megoldani a bevásárlást, illetve nem volt családtag vagy ismerős, aki segítséget tudott volna nyújtani a kialakult nehéz helyzetben.

**Civil szervezetekkel való kapcsolataink**

Tűzoltóság Bátaszék

Katolikus Karitasz

MORZSU Egyesület

Polgárőr Egyesület

A tűzoltók a nyári gyermekprogramokon, az adományosztás lebonyolításában nyújtottak segítséget. Mindig számíthattunk a segítőskészségükre.

A Katolikus Karitasz, Szolgálatunk bevonásával, ruhanemű felajánlással, élelmiszer csomagokkal, játékokkal, tisztálkodási szerekkel segítette a rászoruló családokat. Több éves kölcsönös segítő kapcsolatot ápolunk a Karitasszal.

A MORZSU Egyesület kisgyermekes családoknak nyújt közösségi, fejlesztő programokat, ahova a Szolgálatunkkal kapcsolatban álló kisgyermekeket és szüleiket tudtuk delegálni.

**IV. A gyermekek napközbeni ellátása**

**Bátaszéki Mikrotérségi Óvoda, Bölcsőde és Konyha**

***Gyermekek napközbeni ellátása 2023***

***Bátaszéki Mikrotérségi Óvoda, Bölcsőde és Konyha***

**Intézményegységek**

Székhely óvoda: **Bátaszéki Mikrotérségi Óvoda, Bölcsőde és Konyha** 225 férőhely

 Bátaszék Hunyadi u. 44/a

Tagintézményei:

 **Alsónyéki óvoda** 30 fh

 Alsónyék Fábián P.u. 3.

 **Pörbölyi óvoda** 25 fh

 Pörböly Óvoda u. 3.

 **Alsónánai óvoda**  20 fh

 Alsónána Kossuth u. 37.

Bölcsőde: **Bölcsőde** Bátaszék Perczel u.1. 24 fh

Konyha: Bátaszék Budai u.11.

 Pörböly Óvoda u. 3.

A gyermekvédelmi feladatok ellátását a bölcsődében a Gyermekek védelméről és a Gyámügyi igazgatásról szóló 1997. évi XXXI. törvény szabályozza.

A gyermekvédelem egyik első jelző intézménye a bölcsőde. Fő feladatunk a prevenció és a lehetséges korrekció, amely minden bölcsődében gondozott, nevelt kisgyerekre és azok családjára is kiterjed. Folyamatos kapcsolatot tartunk fenn a Védőnői Szolgálattal, a Családsegítő és Gyermekjóléti Szolgálat munkatársaival, a jelzőrendszer tagjaival. Figyelemmel kísérjük a bölcsődénkbe felvett gyermek gondozottságát. Szükség esetén az észlelt problémáról megfigyeléseink alapján írásbeli jelzést teszünk a Gondozási Központ felé, vagy családlátogatást kezdeményezünk. Igény szerint tanácsadást nyújtunk a szülőknek.

**Bölcsőde 2023. évértékelő beszámoló**

A bölcsődei csoportokban a felvétel egész évben folyamatosan zajlott. Mindkét csoportban vegyes korosztály szerint kerültek a gyermekek elhelyezésre. A csoportokban a gyermekek napirendjét évszaknak, a gyermek korának és fejlettségi szintjének megfelelően alakították ki a kisgyermeknevelők. A folyamatos napirenddel a gyermekek nyugalma és felügyelete biztosított volt. A nevelők munkarendje is ehhez igazodik, az „ölelkezési idő” az ellátás intenzív részére esik. A bölcsődei dajka munkarendje is úgy lett kialakítva, hogy a nap túlnyomó részében aktívan részt tudjon venni a csoportok életében.

A gyermekek játéktevékenységébe ágyazva jelenítettük meg a nevelés/tanulás egyes területeit. (anyanyelvi-, irodalmi-, ének-zenei-, vizuális-, környezeti-, matematikai- és testnevelés) Ezekhez választottuk az odaillő ábrázolási technikákat, dalokat és mondókákat, mozgásos játékokat. A játék feltételeinek megteremtésével igyekeztünk minél több élményhez juttatni gyermekeinket. A tevékenységek során a nevelés legfőbb pozitív eszközeit alkalmaztuk.(megerősítés, dicséret, elismerés)

Kiemelt célunk volt a gyermekek egészségvédelme, a prevenció, a lehető legoptimálisabb nevelési körülmények biztosítása. A mindennapos mozgással, tornával próbáltunk hozzájárulni az egészségük megőrzéséhez, igyekeztünk minden nap szabad levegőn tartózkodni a gyerekekkel.

Étkezésnél szintén a kisgyermek egyéni igényeit tartottuk szem előtt, figyelve a helyes étkezési szokások elsajátítására, kialakulására.

Megfelelő időt biztosítottunk a gyermekek számára a délutáni pihenésre, egyénileg gondoskodtunk a nyugodt alvás feltételeiről.

Meleg, szeretetteljes odafordulással, a gyermek életkori és egyéni adottságait, fejlettségét, pillanatnyi fizikai – és pszichés állapotát, hangulatát figyelembe véve segítettük harmonikus fejlődésüket. A kisgyermeknevelők játékba való kapcsolódása a gyermek igényeihez igazodott.

A gondozás során is egyéni szükségleteket elégítettünk ki, segítve a gyermeket az önállóság kialakulásában.

A gyermekek egyéni testi- és értelmi fejlődését, tevékenységét a fejlődési naplóban, összegeztük.

A napi jelenlétet, hiányzást és történéseket a csoportnaplóban jegyeztük fel.

A bölcsődébe újonnan érkező gyermekeknél családlátogatáson vettünk részt, melyről feljegyzést készítettünk az adott gyermek fejlődési naplójában.

A szülőkkel való kapcsolattartást a napi szintű személyes beszélgetéssel, tájékoztatással, családlátogatás alkalmával valamint szülői értekezlet tartásával biztosítottuk.

A bölcsődével kapcsolatos általános tudnivalókat írásos formában az átadó faliújságján helyeztük el.

Az élelmezésvezetővel a kapcsolattartás heti rendszerességgel zajlott az év folyamán telefonos és elektronikus egyeztetéssel. Az étrend mindig változatos, idényszerű. A gyermekek életkorának, és fejlettségének, ízlésének igyekszünk megfelelőt választani.

 A bölcsőde gyermekorvosával, a Védőnői- és Gyermekjóléti Szolgálat munkatársaival folyamatosan tartottuk a kapcsolatot. A Védőnői Szolgálat szakemberei látogatták az intézményünket, így figyelemmel kísérték a körzetükből a bölcsődébe került gyermekeket.

A Gondozási Központban az év folyamán, havonta esetmegbeszéléseken, esetkonferenciákon vettünk részt.

Az év folyamán az óvodába is többször ellátogattunk. Meghívást kaptunk különböző alkalmakra, ünnepségekre, kiállításokra, melyen örömmel részt vettünk.

Az idei évben szakmai ellenőrzés történt a Magyar Bölcsődék Egyesülete és a Tolna Vármegyei Kormányhivatal által.

Intézményünkben egy főiskolai hallgató, a gyakorlatát töltötte.

Két kisgyermeknevelő, az intézmény által költségtérített akkreditált továbbképzésen vett részt. Három kisgyermeknevelő ingyenes, online akkreditált továbbképzésen vett részt az év folyamán.

 **Dolgozói létszám alakulása:**

Kisgyermeknevelők száma: 4 fő

Bölcsődei dajka: 1 fő

**Munkarend alakulása:**

**Kisgyermeknevelők:**

6.30-13.30

7.00-14.00

9.00-16.00

10.00-17.00

Majd 2023. szeptember 1.-től, szülői igényfelmérés után a bölcsőde nyitvatartási ideje megváltozott. Az intézmény 6:00-17:00 –ig tart nyitva.

A munkarend ekkor módosult:

6.00-13.00

7.00-14.00

9.00-16.00

10.00-17.00

A kisgyermeknevelők állandó munkarendben dolgoztak.

**Bölcsődei dajka:** 8.00-16.00-ig látta el a feladatait, majd a szakmai ellenőrzést követően, munkarendje módosult: 7.45-15.45

**Az intézmény alapfeladatai, alaptevékenységei**

Az intézmény az alaptevékenységeit az alapító okiratban meghatározottak szerint látja el.

A bölcsőde az alapfeladatait a Bölcsőde Szakmai Programja szerint végzi.

**Bölcsődei statisztikai mutatók 2023**

2023-ban a 2 bölcsődei csoportban lévő férőhelyek száma: 24 fő

2023-as évben a beíratott gyermeklétszám: **44** fő volt, melyből egy gyermek sajátos nevelési igényű.

Jövedelmi helyzetből kifolyólag ingyenesen étkezést igénylők száma: **18 fő**

Hátrányos helyzetű és rendszeres gyermekvédelmi kedvezményben részesült: **1 fő**

Három vagy több gyermekes: **7 fő**

Tartós beteg: **5 fő**

Családjában tartósan beteg gyermeket nevelnek: **1 fő**

|  |  |  |  |  |  |
| --- | --- | --- | --- | --- | --- |
|  | **Nyitvatartási napok száma** | **Beíratott gyermekek száma** | **Ellátást igénybe vevők száma** | **Távollétek száma** | **Részvételi arány a beíratott gyermekekhez viszonyítva** |
| Jan. | 22 nap | 25 fő | 272 | 203 | 57% |
| Febr. | 20 nap | 23 fő | 297 | 150 | 66% |
| Márc. | 22 nap | 24 fő | 331 | 171 | 66.5% |
| Ápr. | 18 nap | 24 fő | 235 | 179 | 58.5% |
| Máj. | 21 nap | 23 fő | 348 | 135 | 73.5% |
| Jún. | 22 nap | 24 fő | 373 | 118 | 75.5% |
| Júl. | 15 nap | 22 fő | 211 | 119 | 55% |
| Aug. | 19 nap | 25 fő | 334 | 91 | 78.5% |
| Szept. | 21 nap | 14 fő | 246 | 23 | 91.5% |
| Okt. | 21 nap | 17 fő | 226 | 106 | 68.5% |
| Nov. | 21 nap | 19 fő | 313 | 72 | 80.5% |
| Dec. | 19 nap | 20 fő | 267 | 112 | 70.5% |
| **Össz.** | **241nap** |  | **3453** | **1479** | **Átlag:70 %** |

**V. Felügyeleti szervek által lefolytatott ellenőrzések megállapításai**

**Szakmai ellenőrzések**

2023-ban nem történt szakmai ellenőrzés.

Az utolsó 2022. május 26-án történt a Tolna Megyei Kormányhivatal Hatósági Főosztálya által. Számottevő hiányosságot nem találtak ekkor Szolgálatunknál.

**VI. Összegezés, a jövőre vonatkozó javaslatok, célok meghatározása**

Tapasztalataink szerint a 2023-as év sem volt könnyű Szolgálatunk szakmai munkája tekintetében.

A településen élő gyermekek helyzetéről elmondható, hogy ténylegesen nem csökkentek a problémás esetek, sőt azt érzékeljük, hogy egyre több gyermeknél jelentkeznek az indulatkezelési nehézségek, magatartásproblémák.

Meglátásunk szerint, a családokban egyre fokozódik a feszültség, türelmetlenebbek a szülők, nem fordítanak kellő figyelmet a gyermekek érzelmi szükségleteire. A nagyobb gyermekeknél súlyos probléma a motiválatlanság, hiányzik a jövőkép, a szülők vagy nem nyújtanak megfelelő példát saját magatartásukkal, vagy nincs kellő ráhatásuk a gyermekekre, sok estben következetlen szülői nevelést folytatnak. A szülők, a családban élő felnőttek, a gyermekekkel foglalkozó szakemberek felelőssége hatalmas a gyermekek védelme terén.

Minden gyermek, minden eset egyedi, mely mindig egyedi megoldást kíván, ehhez kell szakma és társszakmák szoros együttműködése, valamint az, hogy a szakemberek, a szülők közösen tudjanak együttműködni.

Bátaszéken biztosított a gyermekjóléti szolgáltatás alapintézménye, valamint a Központon keresztül egyes speciális szolgáltatásokhoz történő hozzáférés.

A Szolgálatnál dolgozó szakemberek sokszor erőn felül segítik a nehéz sorsú családokat.

A beszámoló több pontja is megemlíti a gyermekvédelmi észlelő- és jelzőrendszer fontosságát. Hatékony segítséget akkor tudunk nyújtani, ha a jelzőrendszer tagjai minél előbb felismerik a problémákat, és jelzik az illetékes szakemberek felé. A gyermekvédelem alappillére az együttműködés, a jelzőrendszer tagjai közötti folyamatos kapcsolattartás, valamint a prevenció.

A jövőre vonatkozó célok meghatározása

1. Az észlelő-és jelzőrendszeri tagok együttműködésének fenntartása, a rendszer stabilitásának továbbiakban történő megvalósulása.
2. Az inaktív jelzőrendszeri tagokkal történő aktívabb viszony kialakítása, verbális szinten történő kapcsolat erősítése.
3. A kapcsolatrendszer bővítése.
4. A szakemberektől érkező jelzések írásban történő rögzítése (szükség szerint).
5. A jelzőrendszeri megbeszélések havonta történő megtartása, az azon való részvételi szándék erősödése.
6. A Gyvr. gördülékeny használata, ezáltal a szakmai munka színvonalának emelése.
7. A Nyári Játszóházi programok megszervezése, rászoruló gyermekek körében történő nagyobb népszerűsítése.
8. A Szekszárdi Humánszolgáltató Központtal történő kapcsolat erősítése, megbeszélések rendszeresítése a két intézmény között.
9. Legalább 2 szakmai nap megszervezése.
10. Kiemelt célként fogalmazódik meg a kollégák szakmai megsegítésére szupervízión való részvétel. További cél a szakmai továbbképzéseken részvétel, intézménylátogatások.
11. Raktározási gondok kezelésére, megoldás keresés.

Az idősek és a pszichiátriai kezelt vagy kezeletlen ellátottak esetében, egyre többször szembesülünk az ellátórendszer telítettségével a várólisták magas számával.

Az ellátórendszerben tapasztalható hiányosságok megnehezítik a családok eredményes gondozását, segítését, mely határozottan érzékelhető az egészségügy, az oktatás és a szociális ellátás területén. A felnőtt és gyermekkorú pszichiátriai betegek ellátása akadályozott a hosszú várakozási idő miatt. Szükség lenne az idősotthoni elhelyezés bővítésére, valamint speciális otthonok férőhelyszámának növelésére.

Az utóbbi időben a családjából kiemelt gyermekek esetében, problémát jelentett a gyermekek elhelyezése, ezért szükséges lenne a nevelőszülői hálózat és az intézményi létszámok bővítésére.

**VII. Bűnmegelőzési program**

Az önkormányzat bűnmegelőzési programja 2021-ben került elfogadásra. Emellett a Gondozási Központ gyermekjóléti prevenciós programjai kiemelten a szabadidő eltöltésére és az iskolai szociális munkára összpontosítanak, azt a célt szolgálják, hogy megvédjék a gyermekeket a szociális környezet káros, bűnözésre sarkalló hatásaitól.

**VIII. Az önkormányzat és a civil szervezetek közötti együttműködés**

Az önkormányzat igyekszik jó kapcsolatot kialakítani a városban működő civil egyesületekkel, számos közös rendezvénnyel büszkélkedhet. Azonban ezt az együttműködést tovább kell erősíteni annak érdekében, hogy a jól működő jelzőrendszer tagjaiként elősegítsük a gyermekek családban történő nevelkedését, megelőzzük a veszélyeztetettségüket.